500,000 bakal penerima pertama dos vaksin COVID-19

SERDANG, 16 Januari - Menteri Kesihatan, Datuk Seri Dr. Adham memberi jaminan bekalan vaksin COVID-19 dari syarikat pengeluar antarabangsa, Pfizer BioNTech akan tiba di negara ini mengikut jadual ditetapkan.

Malah, senarai nama petugas barisan hadapan yang akan menerima 500,000 dos vaksin fasa pertama itu juga telah dikenal pasti.

Malaysia dijangka menerima bekalan vaksin Pfizer untuk fasa pertama pada hujung Februari ini.

Datuk Seri Dr. Adham mengulas kenyataan firma farmaseutikal berpusat di New York, Amerika Syarikat itu semalam yang melaporkan kelewatan akibat pertambahan pengeluaran bekalan tersebut.

Keadaan itu mengakibatkan banyak negara Kesatuan Eropah dijangka menerima vaksin itu sama ada akhir bulan ini atau awal bulan depan susulan masalah kelewatan penghantaran.


Hospital bersepadu MAEPS mula beroperasi 24 Januari rawat pesakit kritikal

SERDANG, 16 Januari - Hospital bersepadu akan diwujudkan di Pusat Kuarantin dan Rawatan COVID-19 Berisiko Rendah (PKRC) 2.0, Taman Ekspo Pertanian Malaysia Serdang (MAEPS) bagi merawat pesakit lebih kritikal kategori tiga, empat dan lima.

Menteri Kesihatan, Datuk Seri Dr Adham Baba berkata, hospital itu akan beroperasi 24 Januari depan dengan kapasiti permulaan 30 katil.

Beliau memaklumkannya selepas melawat PKRC 2.0 di Maeps, Serdang.

Tambah Datuk Seri Dr. Adham, hospital bersepadu itu juga akan dilengkapi peralatan unit rawatan rapi, pakar penyakit berjangkit dan pakar bius.

Kementerian juga kini mengamalkan strategi rawatan "Step Down" iaitu sekiranya pesakit kes positif tahap 3, 4 dan 5 dari hospital COVID-19 yang telah sembuh dan diletakkan bawah kategori 1 dan 2, mereka akan dipindahkan ke PKRC 2.0.


Jawatankuasa Teknikal Pengurusan Darurat ditubuhkan

PUTRAJAYA, 16 Januari - Satu Jawatankuasa Teknikal Pengurusan Darurat telah ditubuhkan bagi memastikan pengurusan darurat di seluruh negara berjalan lancar.

Jawatankuasa itu dipengerusikan secara bersama oleh Menteri Di Jabatan Perdana Menteri (Parlimen dan Undang-Undang), Datuk Takiyuddin Hassan serta Ketua Setiausaha Negara, Tan Sri Mohd Zuki Ali.

Perdana Menteri, Tan Sri Muhyiddin Yassin dalam kenyataannya memaklumkan, jawatankuasa teknikal itu akan meneliti dan mengkaji isu berbangkit berkaitan darurat serta mengesyorkan cadangan penyelesaian.

Juga, menyelaras pengurusan darurat bersama pihak berkaitan di peringkat persekutuan dan negeri.

Pada masa sama, mengetuai pemantauan dan naziran penguatkuasaan undang-undang berkaitan darurat di semua peringkat.

Jawatankuasa itu dianggotai lapan ahli tetap antaranya Ketua Pengarah Perkhidmatan Awam, Peguam Negara, Panglima Angkatan Tentera, Ketua Polis Negara dan Ketua Pengarah Kesihatan.

Penubuhan jawatankuasa itu dipersetujui selepas Sidang Darurat Majlis Keselamatan Negara yang dipengerusikan Tan Sri Muhyiddin dan disertai Menteri-Menteri Besar dan Ketua-Ketua Menteri.

Ia berlangsung di Bangunan Perdana Putra, Putrajaya menyaksikan setiap ahli mesyuarat diasingkan di beberapa bilik di tingkat berlainan.

Sidang secara dalam talian yang pertama kali diadakan itu bertujuan; membincangkan hala tuju pengurusan darurat di peringkat Persekutuan dan Negeri.


2 PPS segamat dan Batu Pahat beroperasi

JOHOR, 16 Jan - Di Johor, Setakat tujuh pagi, 93 penduduk terjejas banjir ditempatkan di dua pusat pemindahan sementara (PPS) di daerah Batu Pahat dan Segamat.  Menurut Exco Kesihatan dan Alam Sekitar, R. Vidyananthan, ia membabitkan 23 keluarga.  PPS yang masih dibuka adalah Sekolah Agama Kemereh, Segamat; dan Sekolah Kebangsaan Seri Bunut, Batu Pahat.  Manakala Jalan Kota Tinggi - Kluang masih lagi ditutup kepada semua kenderaan ekoran tanah runtuh berhampiran Taman Seri Impian.


Misi bantuan banjir berlepas ke Pahang

AYER KEROH, 16 Januari- Konvoi Misi Bantuan Pasca Banjir Kerajaan Negeri Melaka ke Pahang berlepas hari ini dengan membawa pelbagai bantuan bernilai hampir RM80,000. Ketua Menteri, Datuk Seri Sulaiman Md Ali berkata, misi diketuai Yang Dipertua Majlis Perbandaran Hang Tuah Jaya, Datuk Shadan Othman dan disertai 40 penjawat awam negeri.Bantuan akan disalur ke beberapa lokasi yang dikenal pasti.Penyerahan bantuan dilakukan mengikut Prosedur Operasi Standard (SOP) ditetapkan.Semua peserta juga telah menjalani ujian saringan COVID-19.Datuk Seri Sulaiman ditemui pada Majlis Perlepasan Misi Bantuan Pasca Banjir Kerajaan Negeri Melaka ke Pahang di Seri Bendahara, Ayer Keroh.


PKP mula dilaksana di Kelantan hari ini

TUMPAT, 16 Januari- Perintah Kawalan Pergerakan (PKP) dilaksanakan di Kelantan, bermula hari ini. Bagi memudahkan pergerakan masyarakat, pihak berkuasa Kelantan membuat pembaharuan dengan menambah baik ketetapan prosedur permohonan surat kebenaran perjalanan.

Ketua Polis Negeri, Datuk Shafien Mamat memaklumkan, penduduk di Kelantan yang bekerja sendiri atau pekerja harian tiada majikan, kini dibolehkan memohon surat kebenaran perjalanan sekali sahaja di balai polis berhampiran.

Pihaknya boleh mengeluarkan surat kebenaran perjalanan bertarikh dari awal hingga berakhir PKP yang bermula hari ini hingga 26 Januari ini. Selain itu, bagi memudahkan individu dalam kecemasan, beliau memaklumkan surat kebenaran perjalanan itu juga boleh dimohon di lokasi Sekatan Jalan Raya (SJR). "Tidak perlu datang setiap hari, kebenaran tersebut terpakai sehingga berakhir PKP kali ini."

"Kita mahu memudahkan urusan masyarakat, dalam masa yang sama ekonomi juga dapat dijana." Perkara ini dinyatakan beliau selepas meninjau operasi di SJR Pasir Pekan, Tumpat Kelantan. Semalam, kerajaan mengumumkan pelaksanaan PKP dikenakan semula di Kelantan bermula hari ini sehingga 26 Januari, berikutan peningkatan mendadak kes positif COVID-19 di negeri berkenaan.


Banjir Pahang: 4,610 penduduk terjejas masih berada di 59 PPS

KUANTAN, 16 Januari- Angka penduduk terjejas banjir di Pahang, terus berkurangan menjadi 4,610 individu melibatkan 1,280 keluarga. Kesemua mereka masih berada di 59 Pusat Pemindahan Sementara (PPS) di lima daerah, setakat 4.00 petang tadi.

Jumlah itu berkurangan berbanding, 4,872 orang daripada 1,352 keluarga, pada pukul 2.00 petang tadi. Portal Info Bencana Jabatan Kebajikan Masyarakat (JKM), memaklumkan, daerah Pekan merekodkan jumlah penduduk terjejas paling ramai dipindahkan dengan 2,686 orang daripada 766 keluarga ditempatkan di 28 PPS.  Diikuti daerah Maran, 935 orang, Kuantan (776), Bera (178) dan Temerloh (35).


Banjir Sarawak: Lebih 4,000 masih di PPS

SARAWAK, 16 Jan - Perkembangan banjir di Sarawak.

Seramai 4,247 penduduk terjejas banjir masih ditempatkan di 51 buah Pusat Pemindahan Sementara (PPS) seluruh negeri, setakat pukul 8 pagi tadi. Jawatankuasa Pengurusan Bencana Negeri memaklumkan, jumlah itu melibatkan 1,173 keluarga di Kuching, Serian, Samarahan dan Miri.

Kuching mencatatkan jumlah penduduk terjejas paling tinggi dengan 2,853 orang daripada 754 keluarga di 33 PPS.

Diikuti Serian dengan 10 PPS menempatkan Seribu 68 penduduk daripada 310 keluarga.  Manakala di Samarahan melibatkan 319 penduduk daripada 108 keluarga dan Miri dengan 7 penduduk.


Tun Dr Mohamed Salleh Abas hembus nahas terakhir pada usia 91 tahun

TERENGGANU, 16 Jan - Bekas Ketua Hakim, Tun Dr Mohamed Salleh Abas meninggal dunia di Hospital Sultanah Nurzahirah, Kuala Terengganu, kira-kira pukul 3.20 pagi tadi.

Khamis lalu, Tun Dr Mohamed Salleh yang juga pengerusi As Salihin Trustee Berhad dimasukkan ke Hospital berkenaan setelah disahkan positif COVID-19.

Pengarah Kesihatan Terengganu, Dr Nor Azimi Yunus dalam mesej ringas kepada RTM berkata punca kematian Allahyarham sedang dikenal pasti.

Terdahulu, Allahyarham dirawat di unit rawatan rapi, ICU sebagai langkah berjaga-jaga atas faktor usia.

Pada pilihanraya umum, PRU ke 10, Tun Dr Mohamed Salleh menang di DUN Jertih atas tiket PAS.

Bagaimanapun atas faktor kesihatan, Allahyarham tidak bertanding pada pilihanraya umum 2004.


Malaysia mulakan tindakan undang-undang terhadap EU

KUALA LUMPUR, 16 Jan - Malaysia telah memulakan tindakan undang-undang terhadap Kesatuan Eropah, EU serta negara-negara anggotanya iaitu Perancis dan Lithuania berhubung kempen anti-minyak sawit.

Menteri Perusahaan Perladangan dan Komoditi, Datuk Dr Mohd Khairuddin Aman Razali berkata, suatu permohonan untuk konsultasi telah difailkan melalui Mekanisme Penyelesaian Pertikaian di bawah Pertubuhan Perdagangan Dunia, WTO.

Tindakan itu dengan kerjasama Jabatan Peguam Negara serta Kementerian Perdagangan Antarabangsa dan Industri.

Menurut beliau, langkah tersebut menunjukkan keseriusan kerajaan dalam melindungi kepentingan industri sawit negara terhadap dasar yang dilaksanakan EU.

Tindakan itu juga diluluskan Mesyuarat Jemaah Menteri pada 1 Julai 2020 susulan langkah-langkah yang dikenakan EU dan dua negara tersebut berkaitan pelaksanaan ‘Delegated Regulation’ di bawah Arahan Tenaga Boleh Diperbaharui EU II yang memberi kesan kepada industri sawit negara.

Malaysia ujarnya telah melaksanakan pelbagai langkah termasuk mengadakan Misi Ekonomi dan Teknikal ke Eropah selain memberikan maklum balas terhadap pelaksanaan EU RED II.

Bagaimanapun, jelasnya, EU tetap meneruskan pelaksanaan EU RED II tanpa mengambil kira komitmen serta pandangan Malaysia.


COVID-19: KKM akan adakan perbincangan lanjut mengenai pengurusan pesakit di hospital swasta

KUALA LUMPUR, 16 Jan - Dalam pada itu KKM akan mengadakan perbincangan lanjut dengan Persatuan Hospital Swasta Malaysia, APHM serta pemegang lesen hospital swasta lain dalam masa terdekat berkenaan pengurusan pesakit COVID-19 di hospital swasta.

Timbalan Menteri Kesihatan, Datuk Dr Noor Azmi Ghazali dalam satu kenyataan berkata, pihaknya berharap pemegang taruh swasta akan dapat mengutarakan segala persoalan dan memanfaatkan sesi libat urus tersebut.

Menurut beliau, pada peringkat awal, KKM bersetuju supaya rawatan pesakit COVID-19 berpusat di fasiliti kerajaan, namun pada masa sama, kementerian tidak pernah menghalang mana-mana hospital swasta untuk menawarkan perkhidmatan rawatan bagi pesakit COVID-19.

Justeru, pihaknya akan meneliti beberapa isu serta kebimbangan yang telah dibangkitkan oleh pihak APHM dalam satu perbincangan awal yang turut disertai pakar klinikal pelbagai bidang KKM pada 13 Januari lepas.

Mengulas lanjut, beliau berkata secara dasarnya, pihak APHM yang mewakili pihak hospital swasta telah menyatakan hasrat untuk berganding bahu dan bersedia merawat pesakit COVID-19 di fasiliti masing-masing.

Mengikut Ordinan Darurat, KKM mempunyai kuasa untuk mengarahkan hospital swasta merawat pesakit COVID-19.


Pelaksanaan semula PKP, peluang kawal jangkitan COVID-19 dalam komuniti

KUALA LUMPUR, 16 Jan - Pelaksanaan semula PKP di beberapa negeri terlibat merupakan langkah rasional Majlis Keselamatan Negara, MKN ketika trend peningkatan penularan gelombang ketiga COVID-19 yang agresif.

Timbalan Ketua Pengarah, Pengurusan Keselamatan MKN, Datuk Rodzi Md Saad berkata, mekanisme itu akan diteruskan selagi pandemik ini belum dapat diatasi sepenuhnya.

Ujarnya, pada saat kritikal ini, pematuhan kepada SOP amat penting dalam usaha semua pihak menanganinya.

Katanya, dengan pelaksanaan PKP, maka kelonggaran di sektor sosial yang menyebabkan peningkatan penularan jangkitan dalam komuniti dapat dikawal semula.

Datuk Rodzi ditemui selepas menjadi tetamu dalam program Bicara Naratif di Angkasapuri.


COVID-19: 12 kluster baharu dikesan

PUTRAJAYA, 15 Januari - Sebanyak 12 kluster baharu COVID-19 dilaporkan hari ini, melibatkan enam negeri dan dua wilayah sekaligus menjadikan 635 kluster dilaporkan di Malaysia setakat ini.

Ketua Pengarah Kesihatan, Tan Sri Dr. Noor Hisham Abdullah menjelaskan 351 kluster dilaporkan tamat, menjadikan jumlah kluster aktif dipantau sebanyak 284 kluster.

Dua kluster baharu dikesan di daerah Klang, Selangor dikenali sebagai Kluster Jalan Telok Gong dan Kluster Lingkaran Lintang yang merupakan kluster tempat kerja.

Di Johor pula, tiga kluster dikesan iaitu Kluster Persiaran Selatan, di Johor Bharu, Kluster Jalan Kluang di Batu Pahat dan Kluster Kampung Perani di Kota Tinggi.

Sabah mencatat dua kluster baharu, masing-masing Kluster Ladang Baturong di Kunak, manakala Kluster Ladang Matamba di Lahad Datu.

Dalam pada itu Kluster Tapak Bina Damai pula dilaporkan di Cheras, ibu negara sementara Kluster Tembok Kemus melibatkan sebuah restoran di Presint 9, Putrajaya.

Di Machang, Kelantan, Kluster Pondok Hidayah dilaporkan.

Manakala di Perak, Kluster Kota Road dilaporkan melibatkan daerah Kinta, Larut, Matang dan Selama.

Kluster Tembok Kemus di daerah Alor Gajah, Melaka pula melibatkan pusat tahanan.


PKP: Operasi kedai gunting rambut, salon tetap tidak dibenarkan

KUALA LUMPUR, 15 Januari - Operasi kedai gunting rambut dan salon, tetap tidak dibenarkan sepanjang tempoh Perintah Kawalan Pergerakan (PKP).

Menteri Kanan Pertahanan, Datuk Seri Ismail Sabri Yaakob berkata, kedua-dua perkhidmatan itu, melibatkan sentuhan secara fizikal dan berisiko menyebabkan jangkitan COVID-19.

Bagaimanapun, pertimbangan untuk membenarkan perkhidmatan itu beroperasi akan dibuat, sekiranya trend kes COVID-19 mencatat penurunan.

Penelitian menyeluruh mengenainya perlu terlebih dahulu dibuat Kementerian Kesihatan (KKM) dan Majlis Keselamatan Negara (MKN).

Berbeza dengan kedai gunting rambut, kedai cermin mata dibenarkan beroperasi sepanjang PKP dengan SOP ketat, berdasarkan kepentingannya kepada orang ramai.


Pelajar IPT,sekolah tidak perlu jalani ujian saringan - Datuk Seri Ismail Sabri

KUALA LUMPUR, 15 Januari - Tiada keperluan bagi pelajar Institut Pengajian Tinggi (IPT) dan sekolah yang ingin pulang semula ke kampus atau asrama untuk menjalani saringan kesihatan.

Menteri Kanan Pertahanan, Datuk Seri Ismail Sabri Yaakob berkata ujian saringan berkenaan hanya dilakukan terhadap individu yang bergejala sahaja.

Katanya, Majlis Keselamatan Negara (MKN) semalam menerima aduan berkaitan IPT dan sekolah di beberapa negeri mengenakan syarat kepada pelajar supaya membuat ujian swab sebelum masuk ke kampus atau asrama untuk menduduki peperiksaan dengan kos ditanggung sendiri.


Kelantan dan Sibu dikenakan PKP

KUALA LUMPUR, 15 Januari - Susulan peningkatan kes COVID-19 secara mendadak, Kelantan dan Sibu di Sarawak akan dikenakan Perintah Kawalan Pergerakan (PKP) bermula esok.

Menteri Kanan Pertahanan, Datuk Seri Ismail Sabri Yaakob dalam sidang media berkata, PKP di Kelantan akan berkuat kuasa sehingga 26 Januari manakala di Sibu, sehingga 29 Januari.

Di Sibu pula, daripada 2 kes jumlahnya meningkat kepada 251 kes sejak 31 Disember tahun lalu, sehingga 13 Januari lepas.

Kebanyakannya dikesan daripada Kluster Pasai yang melibatkan 18 buah rumah panjang di seluruh Sibu.

Justeru PKP akan dilaksana di ketiga-tiga daerah di bahagian Sibu iaitu Sibu, Selangau dan Kanowit.


Taman awam dan rekreasi di Wilayah Persekutuan dibenar beroperasi

KUALA LUMPUR, 15 Januari - Semua taman awam dan rekreasi di Wilayah Persekutuan dibenarkan beroperasi, bermula hari ini.

Bagaimanapun menurut Menteri Wilayah Persekutuan, Tan Sri Annuar Musa, hanya aktiviti riadah secara bersendirian, dibenarkan setakat ini.

Tan Sri Annuar menyatakannya menerusi Facebook Live.

Beliau turut memaklumkan, kedai cermin mata yang beroperasi di Wilayah Persekutuan dibenarkan beroperasi, sebagai salah satu daripada 'perkhidmatan yang diperlukan' sepanjang tempoh PKP.


Suntikan vaksin golongan bawah 60-an dijangka selepas Julai

PUTRAJAYA, 15 Januari - Kebanyakan rakyat Malaysia dijangka menerima vaksin COVID-19 mulai suku tahun ketiga atau sekitar selepas Julai.

Memperincikan pemberian vaksinasi Menteri Sains, Teknologi dan Inovasi, Khairy Jamaluddin Abu Bakar berkata Jawatankuasa Khas Jaminan Akses Bekalan Vaksin COVID-19 telah membuat perancangan vaksinasi mengikut senarai keutamaan.

Ini dengan matlamat melindungi kumpulan paling berisiko tinggi iaitu petugas barisan hadapan sektor keselamatan serta kesihatan.

Ia disusuli warga emas dan individu berpenyakit kronik diikuti populasi dewasa lain bagi membentuk imuniti kelompok.

Ujarnya program vaksinasi COVID-19 negara dijangka mengambil masa sehingga 18 bulan.

Ini termasuk mengambil kira kesemua vaksin yang ditempah tidak akan diterima secara serentak sebaliknya mengikut suku tahunan.

Selain itu, Khairy Jamaluddin turut memberi jaminan bahawa kesemua vaksin dikenal pasti selamat serta berkesan bagi memastikan kepentingan orang ramai serta kewangan negara terpelihara.

Jelasnya, Malaysia tidak terlewat walaupun negara lain telah menerima bekalan vaksin lebih awal dengan membayar wang pendahuluan yang tinggi sebelum data keselamatan dan keberkesanan diterbitkan.

Sebaliknya, negara dapat belajar daripada pelaksanaannya di negara lain untuk memastikan keberkesanan kempen vaksin di negara ini.


Sektor ekonomi dijamin kekal dibuka

KUALA LUMPUR, 15 Januari- Kerajaan beri jaminan sektor ekonomi dan ekosistem kewangan tetap dibuka, mengikut Prosedur Operasi Standard (SOP) ditetapkan.Menteri Kewangan, Tengku Datuk Seri Zafrul Abdul Aziz berkata, rakyat bebas menjalankan urusan simpanan dan pelaburan di institusi kewangan.

Menyentuh mengenai perniagaan dan ekonomi, Tengku Datuk Seri Zafrul berkata kerajaan membenarkan sektor pembuatan, perkhidmatan penting dan rantaian bekalan bagi sektor berkenaan terus beroperasi.Malah kerajaan akan memastikan bekalan perlu atau 'essential' mencukupi untuk memastikan aktiviti ekonomi utama terus berfungsi.Beliau mengumumkannya menerusi Laporan LAKSANA Ke-36.


COVID-19: Semua pihak perlu proaktif

PADANG BESAR, 15 Januari- Raja Muda Perlis, Tuanku Syed Faizuddin Putra Jamalullail mahu semua pihak bersikap proaktif mendepani pandemik COVID-19.Perubahan dalam susasana norma baharu perlu diadaptasi sesegera mungkin bagi memastikan pertumbuhan ekonomi berjalan lancar.Titah baginda, semua pihak perlu bergerak pantas menambah baik segala sistem yang perlu memandangkan situasi COVID-19 berlarutan sehingga hari ini. Baginda juga mahu semua pekerja menganggap tugas masing-masing sebagai amanah yang wajib ditunaikan sesempurna mungkin.Baginda bertitah demikian ketika hadir program kayuhan MAIPs Peduli di Padang Besar.


ATM boleh tahan pesalah ingkar PKP, PDRM ambil tindakan tegas

KUALA LUMPUR, 15 Januari - Pegawai dan anggota Angkatan Tentera Malaysia (ATM) kini mempunyai bidang kuasa menahan dan mengambil tindakan terhadap mereka yang didapati melanggar Perintah Kawalan Pergerakan (PKP).

Menteri Kanan Pertahanan, Datuk Seri Ismail Sabri Yaakob berkata, di bawah pelaksanaan Ordinan Darurat bidang kuasa tentera dan polis adalah sama dan ini akan memudahkan pengurusan COVID-19 dengan lebih baik.

Beliau berkata ia akan berkuat kuasa sepanjang tempoh Ordinan Darurat dilaksanakan sehingga Ogos depan.

Datuk Seri Ismail Sabri berkata, Polis Diraja Malaysia (PDRM) tidak akan berkompromi dan tindakan tegas bakal diambil terhadap mereka yang mahu merentas negeri terutamanya di kawasan PKP bermula esok.

Beliau berkata kompaun akan dikenakan secara terus di lapangan kerana melanggar perintah ditetapkan.

Selain itu beliau memaklumkan negeri lain di bawah PKPB dan PKPP boleh dikenakan PKP sekiranya Kementerian Kesihatan (KKM) mendapati ada peningkatan mendadak kes COVID-19 dan sebaliknya jika data menunjukkan penurunan kes jangkitan.


Ingkar PKP: 389 individu ditahan

KUALA LUMPUR, 14 Januari - Seramai 389 individu ditahan atas kesalahan ingkar Perintah Kawalan Pergerakan (PKP), semalam.

Menteri Kanan Pertahanan, Datuk Seri Ismail Sabri Yaakob berkata, daripada jumlah itu, 371 individu dikenakan kompaun manakala 18 orang direman.

Dalam pada itu Datuk Seri Ismail Sabri berkata seramai 138 pendatang asing tanpa izin (PATI) dan enam tekong ditahan serta 13 kenderaan darat dirampas menerusi Operasi Benteng .

Katanya, sebanyak 267 sekatan jalan raya dilaksanakan semalam yang membabitkan Op Penawar (202), Op Benteng Polis Diraja Malaysia (56) dan Op Benteng Agensi Kawalan Sempadan Malaysia (9).

Mengulas mengenai SOP bagi orang perseorangan dan badan bukan kerajaan (NGO) yang ingin menghulurkan bantuan di negeri dilanda banjir, mereka perlu membuat permohonan menerusi Pusat Pengurusan Bencana Negeri atau daerah.


Premis dobi layan diri dibenar beroperasi

KUALA LUMPUR, 14 Januari - Premis dobi layan diri dibenarkan beroperasi mulai hari ini dengan syarat ketat.

Menteri Kanan Pertahanan, Datuk Seri Ismail Sabri Yaakob dalam sidang media hari ini berkata, antara syarat itu ialah pengusaha dobi berkenaan perlu menyediakan seorang pekerja yang bertindak menjaga dan memantau pelanggan agar mematuhi Prosedur operasi standard (SOP) ditetapkan.

Mengenai taman awam, semua aktiviti riadah dan berbasikal tidak dibenarkan sepanjang Perintah Kawalan Pergerakan (PKP) kecuali taman di kawasan perumahan dan kejiranan.


Tujuh kluster baharu libatkan 5 negeri

PUTRAJAYA, 14 Januari - Sebanyak 7 kluster baharu dikenal pasti hari ini iaitu di Selangor, Johor, Kuala Lumpur, Negeri Sembilan dan Perak.

Ia melibatkan Kluster Jalan Selayang, Kluster Tropika, Kluster Pasir Barat, Kluster Tapak Bina Dutamas,Kluster Jalan Pahang, Kluster Jalan Rantau-Siliau dan Kluster Intan Mas.

Kluster Selayang melibatkan daerah Gombak dengan 84 kes dikesan positif.

Kluster Tropika pula melibatkan daerah Johor Bharu dengan 55 kes positif manakala Kluster Pasir Barat melibatkan daerah Johor Bahru dan Kota tinggi dengan 92 kes positif.

Manakala dua kluster baharu di Kuala Lumpur ialah Kluster Tapak Bina Duta Mas melibatkan daerah Kepong dengan catatan 18 kes positif dan Kluster Jalan Pahang melibatkan daerah Kepong, Titiwangsa, Lembah Pantai dan Cheras, sebanyak 6 kes positif.

Kluster Jalan Rantau-Siliau di daerah Port Dickson, Negeri Sembilan mencatatkan kes baharu tertinggi, dengan 96 kes positif.

Seterusnya Kluster Intan Emas melibatkan daerah Hilir Perak, merekod 15 kes positif.

Sehingga hari ini, jumlah kluster aktif yang dipantau adalah sebanyak 276 kluster.


Banjir di Johor: Penduduk terjejas berkurang

JOHOR BAHRU, 14 Januari- Jumlah penduduk terjejas banjir menurun kepada 892 orang daripada 276 keluarga.Mereka berlindung di sepuluh Pusat Pemindahan Sementara (PPS). Sebanyak 17 PPS ditutup di daerah Kota Tinggi, dan Johor Bahru.

Exco Kesihatan dan Alam Sekitar, R.Vidyanathan berkata, daerah Kota Tinggi masih mencatatkan penduduk terjejas tertinggi, dengan 612 penduduk ditempatkan di lima PPS. Diikuti 118 penduduk terjejas di dua PPS di Johor Bahru.  Jalan Kota Tinggi – Kluang, masih ditutup kepada semua jenis kenderaan akibat tanah runtuh.


Belanjawan 2021 ditambah baik susulan PKP, darurat

KUALA LUMPUR, 14 Januari- Kementerian Kewangan sedang mengkaji dan membincangkan penambahbaikan yang sesuai di bawah Belanjawan 2021 susulan pelaksanaan semula Perintah Kawalan Pergerakan (PKP) dan pengisyitharan darurat.

Menterinya, Tengku Datuk Seri Zafrul Tengku Abdul Aziz menjelaskan, langkah itu bagi menjamin kesejahteraan rakyat dan kelangsungan perniagaan.

Kementerian sentiasa mendengar dan bersedia menambah baik inisiatif Belanjawan 2021 jika ada keperluan.Pihaknya ketika ini sudah memulakan pelaksanaan langkah-langkah Belanjawan 2021.

Sementara itu, mengulas fenomena banjir yang melanda beberapa negeri, kerajaan akan memastikan bantuan yang diperlukan sampai kepada mereka yang terjejas.

"Saya dimaklumkan beberapa pihak bank telah bersetuju untuk memberikan bantuan pembayaran balik pinjaman bagi mangsa-mangsa banjir ini, termasuk moratorium bayaran balik sehingga enam bulan."

"Kita mengalu-alukan usaha sebegini, ia diperlukan bagi membantu meringankan beban rakyat dan perniagaan khususnya dalam situasi terkini."

Semua pihak perlu berganding bahu dan memainkan peranan masing-masing untuk melonjakkan semula ekonomi negara.


Banjir di Pahang semakin pulih

KUANTAN, 14 Januari- Situasi terkini menunjukkan tanda semakin pulih apabila penduduk terjejas banjir di Pahang semakin berkurangan yang menyaksikan 9,241 orang dipindahkan ke 119 buah Pusat Pemindahan Sementara (PPS), setakat 2.00 petang tadi.  Jumlah itu berkurangan berbanding 10,797 orang penduduk terjejas banjir, pada 12.00 tengahari tadi.

Menurut Portal Info Bencana Jabatan Kebajikan Masyarakat (JKM), daerah Pekan kini merekodkan jumlah jumlah penduduk terjejas paling ramai dipindahkan dengan 3,331 orang daripada 930 keluarga ditempatkan di 38 PPS.  Diikuti daerah Temerloh, seramai 1,618 orang, Maran melibatkan 2,075 orang, Bera (971 orang) dan Kuantan (853 orang).  Manakala daerah Lipis pula melibatkan 353 orang Jerantut (34 orang), dan Raub (26 orang).


Operasi pembancian bersemuka diteruskan, kecuali kawasan PKP, PKPD

KUALA LUMPUR, 14 Januari- Operasi pembancian secara bersemuka tidak dibenarkan di kawasan Perintah Kawalan Pergerakan (PKP) dan PKP Diperketatkan. Jabatan Perangkaan Malaysia dalam satu kenyataan berkata, maklumat banci di kawasan berkenaan akan dikumpul secara dalam talian melalui e-Census dan kaedah panggilan telefon mengikut kesesuaian.

Manakala pembancian bersemuka dibenarkan di kawasan PKP Pemulihan dan PKP Bersyarat.Gerak kerja Banci Penduduk dan Perumahan Malaysia 2020 secara bersemuka disusun semula berikutan pelaksanaan semula PKP selama 14 hari.Berdasarkan respons yang diterima setakat kini, seramai 8.8 juta atau 27.1 peratus daripada anggaran 32.7 juta penduduk Malaysia telah direkodkan dalam Banci Malaysia 2020. Orang ramai yang masih belum membuat pengisian banci diseru mengisi maklumat secara dalam talian. Bagi mendapatkan maklumat lanjut mengenai e-Census, layari atau hubungi pautan serta talian berikut, atau kunjungi Jabatan Perangkaan Malaysia Negeri berdekatan.


253 Individu ditahan ingkar PKP

KUALA LUMPUR, 13 Jan - 253 individu ditahan semalam kerana ingkar arahan Perintah Kawalan Pergerakan.

252 daripada mereka dikompaun dan seorang direman.

Menurut Menteri Kanan Pertahanan, Datuk Seri Ismail Sabri Yaakob kesalahan paling tinggi dikesan ialah tidak memakai pelitup separuh muka.

Selain itu, ada juga yang terlibat aktiviti pusat hiburan, gagal mengamalkan penjarakan fizikal serta premis tidak menyediakan alat merekod butiran pelanggan.

Menerusi Ops Benteng pula, 18 Pendatang Asing Tanpa Izin dan tiga tekong ditahan.


Solat fardu dan solat Jumaat terhad kepada 12 orang

JOHOR BAHRU, 13 Januari- Sultan Johor, Sultan Ibrahim Sultan Iskandar bertitah, supaya bilangan jemaah di masjid dan surau bagi solat fardu dan solat Jumaat dihadkan kepada 12 orang pada satu-satu masa, semasa Perintah Kawalan Pergerakan yang berkuatkuasa bermula hari ini. Jumlah jemaah hanya terdiri daripada Pegawai Masjid dan Surau, serta Ahli Jawatankuasa Pengurusan Kariah dan Surau.

Baginda juga bertitah supaya solat jenazah turut dihadkan kepada 12 orang, dan takzir serta tarhim dilakukan oleh pegawai masjid dan surau.

Bagi urusan pengkebumian jenazah, dihadkan kepada 20 orang, termasuk petugas dan waris, manakala aktiviti menziarahi tanah perkuburan tidak dibenarkan.  Majlis Akad Nikah pula hanya dibenarkan di Pejabat Kadi Daerah, terhad kepada pasangan pengantin dan wali dari daerah sama.  Selain itu, permohonan baharu kebenaran nikah, serta permohonan pengesahan pendaftaran perkahwinan dan poligami, ditangguhkan. Aktiviti ceramah, program pembudayaan Al–Quran, juga tidak dibenarkan.


Fasa kedua BPN 2.0 dibayar mulai 21 Januari

KUALA LUMPUR, 13 Januari- Pembayaran Fasa Kedua Bantuan Prihatin Nasional (BPN 2.0) akan dilaksanakan bermula 21 Januari ini. Fasa kedua BPN 2.0 akan diberikan kepada 11.06 juta penerima merangkumi 10.6 juta penerima sedia ada serta 460,000 penerima baharu, dengan jumlah bayaran keseluruhan RM2.38 bilion.

Menteri Kewangan, Tengku Datuk Seri Zafrul Tengku Abdul Aziz berkata, bayaran BPN fasa kedua ini dipercepatkan berikutan pelaksanaan semula Perintah Kawalan Pergerakan (PKP) serta PKP Bersyarat dan PKP Pemulihan. Semakan kelulusan itu boleh dibuat mulai 15 Januari ini di portal rasmi BPN. Bayaran bagi penerima B40 dan M40 akan terus dikreditkan ke dalam akaun bank masing-masing mulai 21 Januari dan 25 Januari ini.Secara keseluruhanya, jumlah penerima BPN 2.0 merangkumi 5.82 juta individu bujang dan 5.24 juta penerima isi rumah dengan jumlah bayaran serta peruntukan RM7.18 bilion.


COVID-19: Pengisytiharan proklamasi darurat sesuai dengan situasi semasa

POKOK SENA, 13 Januari- Pengisytiharan Proklamasi Darurat semasa COVID-19 semakin menular adalah langkah yang tepat dan bersesuaian demi keselesaan dan keselamatan rakyat di negara ini serta Kedah khususnya. Itu pandangan Pengerusi Jawatankuasa Penerangan, Komunikasi dan Multimedia dan Kementerian Perdagangan Dalam Negeri dan Hal Ehwal Pengguna (KPDNHEP) Kedah, Romani Wan Salin.    Beliau turut menasihatkan masyarakat agar tidak panik kerana darurat yang dilaksana bukannya darurat keselamatan.  Kelmarin, Yang DiPertuan Agong Al-Sultan Abdullah Ri’ayatuddin Al –Mustafa BIllah Syah memberi perkenan Pengisytiharan Proklamasi Darurat dilaksanakan sehingga 1 Ogos sebagai langkah proaktif membendung wabak COVID-19 di Malaysia.


COVID-19: 11 kluster baharu dikesan

PUTRAJAYA, 13 Januari - 11 kluster baharu telah dikenal pasti semalam di Selangor, Kuala Lumpur dan Putrajaya, Sarawak, Kelantan serta Terengganu.

Ia melibatkan Kluster Jalan Manan, Kluster Persiaran Kuala, Kluster Udarama, Kluster Iris, Kluster Jalan Kiara, Kluister Dialisis Batu, Kluster Bukit Sekubong, Kluster Kampung Badak, Kluster Taman Kesedar, Kluster Dialisis Putra dan Kluster Permint Harmoni.

Bagi Kluster Jalan Manan, ia melibatkan daerah Klang di Selangor yang mencatatkan 83 kes positif.

Manakala, Kluster Persiaran Kuala melibatkan daerah Petaling, Klang dan Sabak bernam di Selangor mencatatkan 44 kes positif.

Kluster Udarama (Lembah Pantai) dan Kluster Bukit Sekubong di daerah Bintulu, Sarawak masing-masing mencatatkan 21 kes dikesan positif.

Sementara Kluster Jalan Kiara melibatkan daerah Kepong dan Cheras mencatatkan 22 kes positif.

39 kes positif menerusi Kluster Kampung Badak melibatkan daerah Bachok dan Kota Bharu, Kelantan serta daerah Hulu Langat di Selangor.


PKP: Operasi media untuk penyampaian maklumat diteruskan

KUALA LUMPUR, 13 Januari - Operasi organisasi media bagi tujuan produksi program, berita, rencana dan kandungan tempatan untuk penyampaian maklumat dibenarkan sepanjang tempoh pelaksanaan PKP.

Manakala operasi media yang berbentuk penyiaran lain seperti hiburan tidak dibenarkan.

Menteri Komunikasi dan Multimedia, Datuk Saifuddin Abdullah melalui satu kenyataan menyatakan operasi media di negeri yang terlibat dalam PKPB dan PKPP pula boleh meneruskan perkhidmatan mengikut SOP ditetapkan.

Petugas media yang juga petugas barisan hadapan diingatkan untuk terus mematuhi SOP ketika menjalankan tugas bagi melindungi diri serta menjaga keselamatan keluarga dan komuniti daripada ancaman COVID-19.

Maklumat lanjut mengenai SOP sektor komunikasi meliputi telekomunikasi dan internet, penyiaran, serta pos dan kurier, e-dagang dan industri kreatif boleh didapati di laman sesawang KKMM.


Proklamasi Darurat buka ruang ATM kuat kuasa undang-undang lebih tegas

KUALA LUMPUR, 13 Januari - Proklamasi Darurat membolehkan kerajaan menguatkuasakan undang-undang dengan lebih tegas dan menyeluruh.

Menurut Menteri Kanan Pertahanan, Datuk Seri Ismail Sabri Yaakob, sebagai contoh Angkatan Tentera Malaysia (ATM) boleh menguatkuasakan undang-undang yang sebelum ini hanya tertakluk di bawah kuasa Polis.

Nilai denda juga boleh ditambah berbanding hanya RM1,000 atas kesalahan melanggar prosedur operasi standard (SOP) PKP yang dikuatkuasakan ketika ini.


Rentas negeri dibenar untuk kes tertentu

KUALA LUMPUR, 12 Jan - Kerajaan bersetuju melonggarkan syarat pergerakan rentas negeri bagi kes tertentu di seluruh negara bermula tengah malam ini.

Menteri Kanan Pertahanan, Datuk Seri Ismail Sabri Yaakob berkata, kebenaran itu dibolehkan bagi situasi seperti individu sudah membeli tiket penerbangan dan bas, selain urusan kecemasan serta misi kemanusiaan bantuan kepada penduduk terjejas banjir.

Bagi tujuan tersebut beliau turut menggalakkan individu yang ingin turut serta melakukan ujian saringan COVID-19 bertujuan memastikan keselamatan semua pihak yang terlibat.


Pesakit COVID-19 tahap 1 dan 2 jalani kuarantin di rumah

PUTRAJAYA, 12 Jan - Berkuatkuasa 1 Januari lepas, pesakit COVID-19 tahap satu dan dua atau tidak bergejala, menjalani rawatan serta kuarantin di rumah, dengan pemantauan ketat oleh petugas kesihatan.

Menteri Kesihatan, Datuk Seri Dr Adham Baba memaklumkan, pasukan khas telah diwujudkan di peringkat Pusat Kesiapsiagaan dan Tindak Cepat Krisis, CPRC, peringkat negeri dan daerah bagi memantau pesakit yang dirawat di rumah.

Bagaimanapun, pesakit yang bergejala akan dirawat di hospital serta menjalani proses pemantauan seperti biasa.

Jelas Datuk Seri Dr Adham, pesakit tahap satu dan dua itu akan diberikan tempoh selama 10 hari, untuk berada di rumah sebelum perlu menjalani ujian saringan pada hari terakhir.

Selain itu pihaknya akan menilai keluasan rumah serta bilangan isi rumah yang ada, sebelum membenarkan pesakit COVID-19 tahap satu dan dua terbabit menjalani rawatan di rumah masing-masing.

Beliau menyatakan demikian selepas Majlis Amanat Tahun Baharu 2021 KKM di Putrajaya.


Darurat: Tanggungjawab ahli Parlimen tidak berubah

PUTRAJAYA, 12 Jan - Kedudukan dan tanggungjawab semua ahli Parlimen sebagai wakil rakyat tidak berubah serta berterusan sepanjang tempoh darurat.

Yang Dipertua Dewan Rakyat, Datuk Azhar Azizan Harun berkata, ini kerana penggantungan sesi Parlimen dan Dewan Undangan Negeri seperti yang diumumkan Perdana Menteri, bukan bermakna kedua-duanya dibubarkan.

Dalam satu kenyataan media, beliau memaklumkan hanya proses perundangan Dewan Rakyat tidak dapat dilaksanakan sepanjang tempoh tersebut.

Sehubungan itu “Semua aktiviti apa-apa kaukus atau kumpulan rentas parti Parlimen serta semua jawatankuasa pilihan khas yang ditubuhkan masih boleh diteruskan, kecuali aktiviti-aktiviti tersebut dikekang ordinan yang digubal Yang di-Pertuan Agong.”

Selain itu menurut Datuk Azhar Azizan, pihaknya mengambil maklum penubuhan jawatankuasa bebas dianggotai Ahli Parlimen kerajaan dan pembangkang yang akan mengesyorkan tempoh darurat kepada Agong.

Melalui jawatankuasa bebas tersebut serta jawatankuasa pilihan khas, Parlimen ujarnya akan terus menjalankan fungsinya di dalam proses semak dan imbang, sebagai institusi unggul badan perundangan negara.

Katanya, Parlimen akan menunggu Ordinan Darurat yang akan digubal Agong.


Sultan Nazrin titah elak noda agama untuk laba politik

IPOH, 12 Jan - Ini pula peringatan oleh Sultan Perak, Sultan Nazrin Shah.

Baginda bertitah, umat Islam diminta tidak menyerahkan amanah atau tanggungjawab kepada golongan yang bermoral rendah, terpalit dengan rasuah, salah guna kuasa, tidak amanah dan tidak ikhlas.

Ini kerana perlakuan golongan yang berimej mungkar dan munafik boleh mencemarkan nama baik ummah serta kesucian Islam.

Titah baginda, umat Islam wajib melindungi kesucian agama daripada sebarang bentuk penodaan atau pencemaran berpunca daripada persaingan untuk mendapatkan laba politik.

Sultan Nazrin bertitah pada Majlis Penganugerahan Watikah Pelantikan Anggota Majlis Agama Islam Perak, Ahli Jawatankuasa Fatwa, Hakim Mahkamah Utama Syariah dan Ketua Pendakwa Syarie di Ipoh.


Pilihan raya tidak diadakan kerana pandemik, tanggungjawab kerajaan melindungi nyawa rakyat

PUTRAJAYA, 12 Jan - Dalam perkembangan berkaitan Pilihan raya umum, PRU akan diadakan sebaik sahaja Jawatankuasa Bebas memperakukan bahawa COVID-19 telah reda atau pulih sepenuhnya.

Itu komitmen yang dinyatakan Tan Sri Muhyiddin.

Katanya, sebagai pemimpin negara, beliau tidak boleh mempersembahkan kepada Yang di-Pertuan Agong memohon supaya Parlimen dibubarkan bagi memberi laluan kepada PRU ketika pandemik COVID-19 sedang melanda negara dan dunia.

Tambah beliau, sepanjang tempoh darurat berkuat kuasa sehingga 1 Ogos, PRU, Pilihan raya Negeri, PRN dan Pilihan raya Kecil, PRK tidak akan dilaksanakan.

Parlimen dan Dewan Undangan Negeri,DUN ujarnya, juga tidak akan bersidang sehingga satu masa yang ditetapkan Yang di-Pertuan Agong.


Pengisytiharan Proklamasi darurat bukan rampasan tentera, tiada perintah berkurung

PUTAJAYA, 12 Jan - Pengisytiharan darurat sehingga Ogos ini bukan bentuk rampasan kuasa tentera dan perintah berkurung juga tidak akan dilaksanakan

Perdana Menteri, Tan Sri Muhyiddin Yassin ketika menegaskan perkara itu berkata, sebaliknya ia sebagai langkah proaktif untuk membendung gejala wabak COVID-19.

Beliau turut memberi jaminan, urusan pentadbiran Kerajaan Persekutuan dan kerajaan negeri akan terus berfungsi seperti biasa.

Terdahulu, Yang di-Pertuan Agong, Al-Sultan Abdullah Ri'ayatuddin Al-Mustafa Billah Shah telah memberi perkenan supaya Pengisytiharan Proklamasi Darurat dilaksanakan di seluruh negara.

Ia berdasarkan Fasal (1) Perkara 150 Perlembagaan Persekutuan. Seri Paduka Baginda turut memberi perkenan bahawa tempoh pelaksanaan darurat sehingga 1 Ogos 2021 atau sehingga suatu tarikh yang lebih awal jika angka kes positif COVID-19 harian dapat dikawal dan diturunkan dengan berkesan.


Polis Sabah ingatkan orang awam patuhi arahan dan SOP

KOTA KINABALU, 12 Januari - Polis Sabah tidak akan berkompromi dalam isu pematuhan Prosedur Operasi Standard (SOP).

Orang ramai digesa agar terus mematuhinya sepanjang pelaksanaan Perintah Kawalan Pergerakan (PKP) bermula esok hingga 26 Januari.

Pesuruhjaya Polis Sabah, Datuk Hazani Ghazali menegaskan, peringatan telah diberi sejak PKP pertama pada Mac tahun lalu.

Ketika ini, orang ramai seharusnya peka dan maklum peranan masing-masing dalam menangani pandemik ini.

Tambahnya, sepanjang PKP isu SOP menjadi keutamaan dan para pesalah akan terus dikompaun.

Datuk Hazani menyatakan demikian di Kota Kinabalu.


COVID-19: Tiga menteri disahkan positif

PUTRAJAYA, 12 Januari - Menteri Dalam Negeri, Datuk Seri Hamzah Zainudin disahkan positif COVID-19 setelah mendapat keputusan ujian saringan, pagi tadi.

Beliau menjalani ujian saringan tersebut, semalam.

Pemakluman dikeluarkan Pejabat Menteri Dalam Negeri dalam satu kenyataan medianya hari ini.

Sebelum ini dua menteri kabinet iaitu Menteri di Jabatan Perdana Menteri (Ekonomi) Datuk Seri Mustapa Mohamed dan Menteri Pembangunan Wanita, Keluarga dan Masyarakat Datuk Seri Rina Mohd Harun, telah disahkan positif COVID-19.

Menteri Kesihatan Datuk Seri Dr Adham Baba memaklumkan, semua menteri kabinet telah selesai menjalani ujian saringan COVID-19.

Beliau bercakap pada sidang media selepas Majlis Amanat Tahun Baharu 2021 di kementeriannya di Putrajaya.


Polis Sarawak laksana 11 SJR libatkan tiga zon

KUCHING, 12 Januari - Sebanyak 11 Sekatan Jalan Raya (SJR) akan diadakan sepanjang tempoh PKPB membabitkan Zon Kuching, Sibu dan Miri, yang diisytharkan sebagai Zon Merah.

Pesuruhjaya Polis Sarawak, Datuk Aidi Ismail berkata, pihaknya dengan bantuan Angkatan Tentera Malaysia (ATM) akan mendirikan sekatan itu bermula 12 tengah malam ini sehingga 26 Januari depan.

Ketika dihubungi RTM, Datuk Aidi berkata, penguatkuasaan PKPB kali ini dilaksanakan sama seperti PKPB sebelum ini.

Ia termasuk menyekat pergerakan rentas daerah selain hanya perkhidmatan penting dibenarkan keluar dan masuk dari zon merah.

Seramai 308 anggota polis terlibat dalam operasi melibatkan lima sekatan jalan raya bagi Zon Kuching, empat SJR di Zon Sibu , manakala selebihnya di Zon Miri.  Sebarang perubahan SOP bagi PKPB tersebut akan ditentukan dan diumumkan oleh JPBN Sarawak.


Darurat: Badan kehakiman berfungsi seperti biasa

PUTRAJAYA, 12 Januari - Sepanjang tempoh proklamasi darurat, semua aktiviti ekonomi juga akan terus berfungsi tertakluk kepada prosedur operasi standard (SOP) dan Perintah Kawalan Pergerakan (PKP).

Perdana Menteri Tan Sri Muhyiddin Yassin juga memberi jaminan bahawa badan kehakiman akan terus berfungsi sepanjang tempoh ini untuk menegakkan hukum dan keadilan.

Tambah beliau lagi, kerajaan akan memastikan amalan-amalan governans terbaik terus diamalkan sepanjang tempoh pelaksanaan darurat.


Darurat: Pentadbiran kerajaan persekutuan dan negeri berfungsi seperti biasa

PUTRAJAYA, 12 Januari - Perdana Menteri Tan Sri Muhyiddin Yassin menjelaskanTan Sri Muhyiddin pentadbiran kerajaan persekutuan dan negeri berfungsi seperti biasa mengikut undang-undang persekutuan.

Serentak dengan itu, beliau meminta rakyat bertenang dan memberikan kepercayaan kepada kerajaan membendung penularan COVID 19 dengan berkesan.

Beliau berkata demikian dalam perutusan khas darurat hari ini.

Terdahulu, Al-Sultan Abdullah memberi perkenan Pengisytiharan Proklamasi Darurat dilaksanakan sehingga 1 Ogos sebagai langkah membendung wabak COVID-19 di Malaysia.


Sebarang bentuk pilihan raya tidak akan diadakan sepanjang tempoh darurat - PM

PUTRAJAYA, 12 Januari - Pilihan Raya Umum (PRU), Pilihan Raya Negeri (PRN) dan Pilihan Raya Kecil (PRK) tidak akan diadakan sepanjang tempoh darurat yang dilaksanakan sehingga 1 Ogos depan.

Perdana Menteri, Tan Sri Muhyiddin Yassin, dalam masa sama meminta semua ahli politik bersoladariti bersama rakyat untuk mencegah COVID- 19.

Tan Sri Muhyiddin berkata dalam perutusan khas darurat.

Bagaimanapun, Tan Sri Muhyiddin memberi komitmen tegas bahawa pilihan raya akan diadakan sebaik sahaja Jawatankuasa Khas Bebas memperakukan bahawa wabak COVID-19 telah reda atau pulih sepenuhnya dan pilihan raya selamat untuk diadakan.


Tiada tolak ansur langgar syarat pengimportan daging sejuk beku

PUTRAJAYA, 12 Januari - Tiada tolak ansur terhadap syarikat yang didapati melanggar syarat pengimportan daging sejuk beku.

Menteri Pertanian dan Industri Makanan (MAFI), Datuk Seri Dr Ronald Kiandee berkata, pihaknya tidak akan teragak-agak membatalkan Permit Import (AP) syarikat terlibat.

Malah beliau tidak akan berkompromi sekiranya mendapati ada dalam kalangan warga kementerian itu sendiri yang terbabit dalam isu berkenaan.

Setakat ini pihaknya masih belum membatalkan sebarang AP syarikat terbabit, namun beliau berharap siasatan secara menyeluruh dapat diteruskan supaya kes itu dapat diselesaikan segera.

Beliau berkata demikian selepas menyampaikan amanat tahun baharu kementeriannya di Putrajaya.


Kajian Klinikal Fasa Tiga vaksin COVID-19 bermula 21 Januari

PUTRAJAYA, 12 Januari - Kajian Klinikal Fasa Tiga vaksin COVID-19 di Malaysia akan bermula pada 21 Januari ini di sembilan hospital Kementerian Kesihatan (KKM) di bawah kelolaan Pusat Kajian Klinikal (CRC) masing-masing.

Menurut Perdana Menteri, Tan Sri Muhyiddin Yassin kajian klinikal yang pertama dilakukan di negara ini dijangka membabitkan seramai 3,000 sukarelawan.

Tambah Perdana Menteri, sebagai persediaan awal bagi memastikan pengagihan vaksin COVID-19 kepada rakyat berjalan lancar apabila bekalan diperolehi, KKM telah membangunkan Pelan Program Imunisasi COVID-19 Kebangsaan.

Terdahulu, Malaysia dijangka akan menerima bekalan vaksin Pfizer untuk fasa pertama pada hujung Februari ini.


Sesi persekolahan di kawasan PKPB, PKPP berdasarkan takwim

PUTRAJAYA, 12 Januari - Susulan perutusan Perdana Menteri, pengoperasian institusi pendidikan bawah Kementerian Pendidikan (KPM) adalah tertakluk kepada pelaksanaan Perintah Kawalan Pergerakan (PKP), PKP Bersyarat dan PKP Pemulihan.

KPM dalam kenyataannya berkata sesi bersemuka hanya melibatkan pelajar yang menduduki peperiksaan utama iaitu SPM, SVM, SKM, STPM, STAM dan DVM serta peperiksaan antarabangsa setara di kawasan PKP.

Di kawasan PKPB dan PKPP pula, operasi institusi pendidikan KPM dan Institusi Pendidikan Swasta berdaftar dengan KPM adalah berdasarkan takwim institusi masing-masing.

Bagi pelajar tingkatan 1 hingga 4, mereka akan mengikuti pembelajaran melalui kaedah Pengajaran dan Pembelajaran di Rumah (PdPR) mengikut kesesuaian guru dan murid.

Manakala calon Tingkatan 1 Kemasukan Sekolah Khusus yang berdaftar akan mengikuti pentaksiran antara 20 hingga 29 Januari 2021.

Mengulas lanjut, pelajar Kolej Matrikulasi yang telah berada di kolej perlu kekal di kolej masing-masing untuk terus mengikuti pembelajaran secara hibrid.

Bagi pelajar Institut Pendidikan Guru (IPG) pula, pengajaran dan pembelajaran bagi semua program pengajian akan dilaksana secara dalam talian mulai 17 Januari 2021.


KKM dan Pfizer meterai perjanjian vaksin COVID-19

PUTRAJAYA, 11 Januari - Kerajaan Malaysia, melalui Kementerian Kesihatan (KKM), memeterai perjanjian dengan Pfizer (Malaysia) Sdn Bhd bagi mengeluarkan dan membekalkan vaksin COVID-19 Pfizer di negara ini.

Perjanjian merupakan lanjutan kepada perjanjian awal untuk mengikat terma-terma yang ditandatangani pada 24 November lepas.

Perjanjian dimeterai secara telesidang oleh Menteri Kesihatan Datuk Seri Dr Adham Baba mewakili kerajaan Malaysia dan Pengurus Negara Pfizer (Malaysia dan Brunei) Luksanawan Thangpaibool bagi pihak Pfizer disaksikan, Ketua Pasaran Baru Muncul Asia Pfizer Anil Argilla.

Berucap pada majlis ini, Datuk Seri Dr Adham berkata kerajaan Malaysia menghargai sokongan yang diberi oleh Pfizer dan berharap bekalan vaksin akan tiba di negara ini lebih awal daripada jangkaan.

Argilla pula berkata Pfizer komited memastikan bukan sahaja akses kepada vaksin tetapi juga bekerja bersama bagi mengakhiri pandemik.


Banjir di Terengganu pulih, semua PPS ditutup petang tadi

KUALA TERENGGANU, 11 Januari- Kesemua lapan Pusat Pemindahan Sementara (PPS), ditutup sepenuhnya pada pukul 2.00 petang tadi. Ia sekali gus menamatkan fasa kelima banjir di negeri ini yang bermula pada awal Januari lalu.

Ketua Sekretariat Jawatankuasa Pengurusan Bencana Terengganu, Leftenan Kolonel (PA) Che Adam A Rahman berkata, ia termasuk tujuh PPS di Dungun dan satu di Kemaman.  Berikutan penutupan itu, kesemua 517 penduduk terjejas banjir daripada 128 keluarga dibenarkan pulang ke kediaman masing-masing. Bagaimanapun, penduduk dinasihatkan sentiasa berwaspada, susulan amaran angin kencang dan laut bergelora yang dikeluarkan MET Malaysia masih berkuatkuasa.


Tambahan 12.2 juta dos vaksin Pfizer BioNTech

PUTRAJAYA, 11 Januari- Kerajaan bersetuju untuk membuat perolehan bekalan tambahan 12.2 juta dos vaksin Pfizer-BioNTech, BNT1262b.Ia menjadikan jumlah terkini vaksin yang diperoleh daripada syarikat farmaseutikal Amerika Syarikat itu sebanyak 25 juta dos.Dos tambahan bakal menampung keperluan imunisasi 39 peratus rakyat Malaysia.

Menurut Menteri Kesihatan, Datuk Seri Dr. Adham Baba, kesemua termasuk vaksin tambahan bakal diterima sepanjang tahun ini. Terdahulu Datuk Seri Adham mewakili kerajaan Malaysia menandatangani MOU Pembuatan dan Pembekalan vaksin COVID-19 Pfizer-BioNTech BNT1262b di negara ini. Perjanjian dimeterai secara dalam talian dengan Pfizer (Malaysia) Sdn Bhd yang diwakili Pengurus Negara Malaysia-Brunei, Luksanawan Thangpaibool.Ia membabitkan perolehan fasa pertama 12.79 juta dos vaksin yang akan dibekalkan mulai penghujung Februari depan.Jumlah itu meliputi 20 peratus populasi penduduk Malaysia dengan dua dos seorang.


Sindiket jual vaksin haram: KKM laksanakan pemantauan

PUTRAJAYA, 11 Januari- Berhubung kegiatan penjualan vaksin COVID-19 tanpa kelulusan kerajaan, Datuk Seri Dr. Adham menegaskan pihaknya akan terus membuat pemantauan bagi mengekang sindiket terbabit.Buat masa ini, Kementerian Kesihatan belum menerima sebarang laporan mengenai kegiatan penjualan vaksin COVID atau peralatan ujian saringan virus itu, sama ada secara fizikal atau platform maya.

"Sebarang kemasukan vaksin yang tidak berdaftar dengan Bahagian Regulatori Farmasi Negara (NPRA), ianya tidak akan diluluskan."

"Kita akan pastikan penjualan vaksin tanpa pengesahan NPRA adalah satu kesalahan."Beliau mengulas tindakan Polis Antarabangsa (INTERPOL) yang mengeluarkan amaran notis jingga kepada ahlinya untuk bersiap sedia menghadapi sindiket yang menawarkan vaksin COVID-19 di platform jualan dalam dan luar talian.


Melaka gerakkan misi bantuan banjir ke Pahang

AYER KEROH, 11 Januari - Ketua Menteri Melaka, Datuk Seri Sulaiman Md Ali mengarahkan pihak berkuasa tempatan (PBT) di negeri itu mengerakkan anggota dan sukarelawan ke kawasan terjejas di Pahang.

Misi bantuan itu, katanya bagi meringankan bebanan penduduk terjejas banjir di negeri berkenaan.

Pelbagai bantuan boleh disalurkan termasuk membantu membersih kediaman dan kawasan yang terjejas.  Perbincangan mengenai misi tersebut akan diketuai Majlis Perbandaran Hang Tuah Jaya (MPHTJ).

Keperluan ini dinyatakan beliau dalam sidang media, selepas menyampai kan amanat tahun baru 2021 dan pra pelancaran Pelan Strategik Melakaku Maju Jaya 2035 di Pusat Dagangan Antarabangsa Melaka (MITC), Ayer Keroh.


Banjir di Pahang catat penurunan penduduk terjejas

KUANTAN, 11 Januari - Angka penduduk terjejas di Pahang setakat pukul 4:00 petang menunjukkan penurunan dengan 21,588 individu daripada 5,910 keluarga ditempatkan di 216 Pusat Pemindahan Sementara (PPS).

Portal Info Bencana Jabatan Kebajikan Masyarakat (JKM), memaklumkan, daerah Temerloh masih merekodkan angka penduduk terjejas paling ramai dipindahkan dengan 11,048 orang daripada 2,992 keluarga di 75 PPS.  Diikuti Maran dengan 2,738 orang, Pekan (2,634 orang), Lipis (1,268 orang), dan Bera (1,589 orang).  Manakala daerah Raub pula melibatkan 886 orang, Jerantut iaitu seramai 644 , Kuantan seramai 749 orang dan Rompin iaitu melibatkan 32 orang.


Banjir di Kelantan kian pulih

KOTA BHARU, 11 Januari - Situasi banjir di Kelantan hampir pulih sepenuhnya apabila lebih ramai penduduk terjejas dibenarkan pulang ke rumah masing masing.  Sehingga pukul 4:00 petang hanya 7 Pusat Pemindahan Sementara (PPS) dibuka melibatkan 438 individu daripada 145 keluarga melibatkan 2 daerah, masing-masing di Kuala Krai dan Pasir Mas.

Daerah Pasir Mas masih lagi mencatat penduduk terjejas banjir paling tinggi iaitu sebanyak 368 individu daripada 125 kelurga melibatkan 4 PPS.  Dalam pada itu, menurut laman rasmi Public Infobanjir JPS sehingga pukul 4:00 petang , hanya satu sungai masih melebihi tahap bahaya iaitu Sungai Golok di Rantau Panjang, Pasir Mas. Sementara itu, kerja-kerja mencuci lumpur sedang giat dilakukan Angkatan Pertahanan Awam (APM) Kuala Krai bagi membantu penduduk membersihkan sisa-sisa kotaran.


Banjir di Terengganu pulih

KUALA TERENGGANU, 11 Januari - Situasi banjir di dua daerah di Terengganu pulih sepenuhnya apabila kesemua 17 Pusat Pemindahan Sementara (PPS) telah ditutup secara berperingkat dan semua penduduk terjejas dibenarkan pulang ke rumah masing-masing.

Ketua Sekretariat Jawatankuasa Pengurusan Bencana Negeri Lt Kol (PA) Che Adam A Rahman berkata empat PPS terakhir di Kemaman dan Dungun ditutup secara rasmi pada pukul 2:00 petang.

Bagaimanapun, penduduk di Terengganu perlu terus berwaspada kerana Monsun Timur Laut hanya akan berakhir pada Mac.

Jabatan Meteorologi juga mengeluarkan amaran angin kencang, laut bergelora dan air pasang besar hingga 14 Januari ini.

Penduduk dinasihat untuk sentiasa peka dengan sebarang perubahan cuaca di sekitar tempat tinggal mereka.

Banjir gelombang pertama di Terengganu telah bermula pada 17 hingga 19 November manakala gelombang kedua bermula pada 23 November hingga 2 Disember lepas.

Gelombang ketiga banjir pula pada lewat malam 2 hingga 9 Disember disusuli gelombang keempat berlaku pada 17 Disember dan berakhir pada 23 Disember.

Terkini, iaitu gelombang kelima banjir telah bermula pada 3 Januari lepas dan berakhir hari ini, yang menyebabkan lebih 13,000 penduduk di empat daerah iaitu Kemaman, Hulu Terengganu, Dungun dan Besut terjejas akibat bencana itu.


Penduduk terjejas banjir di Johor meningkat

KOTA TINGGI, 11 Januari - Situasi semasa banjir di Johor membimbangkan selepas angka penduduk terjejas semakin bertambah.  Sehingga pukul 4.00 petang , seramai 3,603 penduduk terjejas dicatatkan di seluruh Johor berbanding 3,283 individu pada pukul 12.00 tengah hari tadi.

Exco Kesihatan dan Alam Sekitar, R. Vidyananthan berkata, daerah Kota Tinggi sahaja merekodkan 2,219 orang melibatkan 594 keluarga.  Ini menjadikan jumlah keluarga yang kini ditempatkan di 42 Pusat Pemindahan Sementara (PPS) seluruh Johor adalah seramai 998 keluarga.  Daerah Kluang menjadi daerah terbaharu dilanda banjir sekali gus menjadikan enam daerah terjejas ketika ini.  Angka kematian akibat banjir di Johor kekal tiga orang.


Banjir di Perak pulih

IPOH, 11 Januari - Banjir di Perak pulih sepenuhnya selepas Pusat Pemindahan Sementara (PPS) di Dewan Majlis Perbandaran Teluk Intan dalam daerah Hilir Perak, yang ditutup pukul 9 pagi tadi.

Kenyataan Pengerusi Bencana Daerah Hilir Perak, Mohd Hizaz Mohd Ibrahim memaklumkan kesemua 44 penduduk terjejas banjir yang ditempatkan di PPS berkenaan, sejak 4 Januari lepas, dibenarkan pulang ke rumah masing-masing selepas keadaan di lokasi terjejas beransur pulih.

Kenyataan sama turut menzahirkan penghargaan kepada agensi kerajaan, penghulu, individu, NGO serta semua pihak yang terlibat menyelaras selia PPS sepanjang beroperasi.


71 penduduk terjejas banjir di Kudat dipindahkan ke PPS

KUDAT, 11 Januari - Seramai 71 penduduk di Kampung Sri Aman dan Kampung Landung Ayat Darat serta Kuarters Merak Hati di Kudat, Sabah dinaiki air pagi tadi.

Kesemua penduduk terjejas telah ditempatkan di Pusat Pemindahan Sementara (PPS) Sekolah Kebangsaan Tun Dato Haji Mustapha.

Pegawai Daerah Kudat, Ahmad Shah Mohd Sunoh ketika dihubungi RTM berkata, penduduk terjejas masing-masing 36 orang daripada lima keluarga dari Kampung Sri Aman, 8 penduduk dari sebuah keluarga di Kampung Landung Ayang Darat dan 27 orang dari Kuarters Merak Hati.

Kesemua penduduk terjejas dipindahkan oleh pasukan keselamatan terdiri anggota polis, bomba dan Angkatan Pertahanan Awam Malaysia (APM) Sabah.

Ahmad Shah berkata, beberapa buah kenderaan turut tertimbus akibat tanah runtuh di Kampung Ayer berhampiran bandar Kudat, namun tidak melibatkan kemalangan jiwa.

Pejabat Daerah Kudat dan jabatan-jabatan lain yang beroperasi di bangunan sama turut ditutup hari ini.


Banjir semakin pulih, penduduk terjejas berkurang

TELUK INTAN, 11 Januari - Di Perak banjir semakin pulih apabila hanya daerah Hilir Perak yang terjejas. Menurut Jurucakap Sekretariat Jawatankuasa Pengurusan Bencana Negeri, setakat pukul 8 pagi tadi hanya satu Pusat Pemindahan Sementara (PPS) masih beroperasi iaitu di Dewan MPTI Teluk Intan yang menempatkan 44 penduduk daripada 9 keluarga.

Jumlah penduduk terjejas di Pahang juga semakin berkurang dengan 23,774 orang daripada 6,406 keluarga di 240 PPS setakat pukul 11 pagi tadi.  Menurut Portal Info Bencana Jabatan Kebajikan Masyarakat (JKM), daerah Temerloh masih merekodkan jumlah penduduk terjejas paling ramai dipindahkan dengan 11,177 orang daripada 3,030 buah keluarga di 77 PPS.

Di Kelantan pula 14 PPS masih beroperasi yang menempatkan 1,460 penduduk daripada 448 keluarga melibatkan jajahan Pasir Mas dan Kuala Krai.

Manakala di Johor 1,695 penduduk terjejas masih berada di 24 PPS yang beroperasi di lima daerah termasuk Johor Bahru, Kulai dan Kota Tinggi.


Majikan sembunyi status pekerja positif dikesan

MERSING, 11 Januari - Menteri Sumber Manusia, Datuk Seri M. Saravanan kesal terdapat majikan yang dikesan menyembunyikan status kesihatan pekerja yang positif COVID-19 kerana bimbang tidak dapat menjalankan operasi syarikat sepenuhnya.

Beliau melihat situasi itu adalah amalan atau budaya yang tidak baik terutama dalam situasi negara sedang berperang dengan pandemik berkenaan.

Justeru itu, beliau mengharapkan jika terdapat kes positif, pihak majikan perlu memaklumkan perkara itu kepada Kementerian Kesihatan untuk tindakan lanjut.

Beliau menyatakan demikian selepas menyampaikan sumbangan kepada penduduk terjejas banjir di Pusat Pemindahan Sementara (PPS) Sekolah Kebangsaan Labong, Mersing, Johor.

Ditanya mengenai kebimbangan rakyat mengenai pekerjaan mereka dengan ura-ura Perintah Kawalan Pergerakan (PKP) bakal dilaksanakan semula, beliau memaklumkan kaedah terbaik akan diambil kerajaan dalam mengekang penularan wabak yang menunjukkan trend peningkatan kebelakangan ini.

Perdana Menteri, Tan Sri Muhyiddin Yassin akan membuat pengumuman khas hari ini mengenai tindakan yang akan dilaksanakan kerajaan berhubung situasi semasa jangkitan COVID-19 yang menunjukkan trend peningkatan sejak akhir-akhir ini.


Tiada kes COVID-19 dikesan di PPS

KEMAMAN, 10 Januari- Tiada kes COVID-19 dilaporkan melibatkan penduduk terjejas banjir yang ditempatkan di Pusat Pemindahan Sementara (PPS).Menteri Kanan (Pertahanan), Datuk Seri Ismail Sabri Yaakob turut berpuas hati dengan tahap pematuhan Prosedur Operasi Standard (SOP) yang dilaksanakan di semua PPS.

Beliau yakin penularan atau jangkitan COVID-19 di PPS dapat dielakkan sekiranya pematuhan terhadap SOP terus dikekalkan.

"Setakat hari ini, setiap PPS yang saya lawati, SOP memang dipatuhi."

"Lakukan penjarakan fizikal bagi mengelakkan jangkitan."

Beliau bercakap kepada pemberita selepas melawat PPS di Sekolah Kebangsaan Bukit Mentok, di Kemaman, Terengganu.  Dalam pada itu, beliau mengingatkan Badan Bukan Kerajaan (NGO) dari zon merah yang terlibat misi bantuan, supaya membuat ujian saringan COVID-19 sebelum menyampaikan bantuan.


NGO dan pihak yang berhasrat menghantar bantuan kepada penduduk terjejas banjir perlu utamakan keselamatan

KUALA TERENGGANU, 10 Januari - Ketua Pengarah Jabatan Bomba dan Penyelamat, Datuk Seri Mohammad Hamdan Wahid mengingatkan badan bukan kerajaan (NGO) atau individu yang berhasrat menghantar bantuan kepada penduduk terjejas banjir agar sentiasa mementingkan aspek keselamatan khususnya ketika menggunakan pengangkutan darat dan air.

Ini termasuk prosedur operasi standard (SOP) pencegahan penularan COVID-19.

Beliau mengulas insiden bot yang dinaiki satu pasukan sukarelawan terbalik ketika dalam perjalanan menghantar bantuan di Pahang baru-baru ini.

Datuk Seri Hamdan memaklumkannya kepada RTM selepas mengadakan tinjauan banjir di Terengganu dan Kelantan.


PM santuni penduduk terjejas banjir di Temerloh dan Maran

MARAN, 10 Januari- Di sebalik musibah banjir yang melanda Pahang, mangsa banjir kali ini berkesempatan menyuarakan keluh kesah mereka terus kepada pemimpin tertinggi negara, yang menyantuni mereka hari ini.Kunjungan Perdana Menteri, Tan Sri Muhyiddin Yassin ke Pusat Pemindahan Sementara (PPS) di Sekolah Menengah Kebangsaan (SMK) Seberang Temerloh dan Sekolah Menengah Tengku Ampuan Afzan, Chenor di Maran, memberikan sedikit kelegaan kepada penduduk.

Sebaik tiba di Maran, Perdana Menteri diberi taklimat oleh Pegawai Daerah Maran Sharuddin Jali yang menjelaskan situasi semasa perkembangan banjir di daerah berkenaan. Tan Sri Muhyiddin kemudian dibawa ke dewan sekolah yang menempatkan 173 penduduk daripada 53 buah keluarga terjejas banjir.  Perdana Menteri mengambil masa kira-kira 40 minit beramah mesra bersama penduduk terjejas banjir dan bertanyakan khabar mereka.  Turut mengiringi beliau, Menteri Besar Pahang, Datuk Seri Wan Rosdy Wan Ismail dan Setiausaha Kerajaan Negeri, Datuk Seri Dr Sallehuddin Ishak.


Bomba gerak aset tambahan ke Pantai Timur penuhi keperluan operasi banjir

PASIR MAS, 10 Januari - Jabatan Bomba dan Penyelamat (JBPM) telah menggerakkan aset tambahan ke Pahang, Kelantan dan Terengganu bagi memenuhi keperluan operasi.

Pengarah Bahagian Operasi Kebombaan dan Penyelamat JBPM, Datuk Nor Hisham Mohammad berkata, aset tambahan meliputi pengangkutan darat dan air.  Beliau memaklumkannya kepada RTM selepas melakukan tinjauan situasi banjir di Pasir Mas serta kesiapsiagaan anggotanya.

Selain aset darat dan air, JBPM turut menggerakkan lima aset udaranya untuk menghantar barangan keperluan asas dan memindahkan penduduk terjejas ke lokasi selamat.

Ini termasuk menyelamatkan mangsa lemas, haiwan dan harta benda.


PM turun padang saksikan sendiri perkembangan banjir Pahang

MARAN, 10 Januari - Perdana Menteri, Tan Sri Muhyiddin Yassin hari ini turun padang ke Pahang bagi menyaksikan sendiri perkembangan banjir di dua daerah terjejas teruk iaitu Temerloh dan Maran. Sejurus tamat lawatan di Temerloh, beliau ke pusat Pemindahan Sementara (PPS) Sekolah Menengah Kebangsaan Tengku Ampuan Afzan, Chenor di Maran.

Perdana Menteri kemudian dibawa mendengar taklimat laporan bencana banjir daerah Maran yang disampaikan oleh Pegawai Daerah Maran, Sharuddin Jali selama 15 minit bagi menjelaskan situasi semasa perkembangan banjir di daerah itu. Tan Sri Muhyiddin kemudian dibawa ke dewan sekolah yang menempatkan 173 penduduk daripada 53 buah keluarga terjejas banjir.  Perdana Menteri mengambil masa kira-kira 40 minit beramah mesra bersama penduduk terjejas banjir dan bertanyakan khabar mereka.  Turut mengiringi beliau, Menteri Besar Pahang, Datuk Seri Wan Rosdy Wan Ismail, Setiausaha Kerajaan Negeri, Datuk Seri Dr Sallehuddin Ishak.  Lawatan tersebut juga disertai barisan kepimpinan tertinggi negeri dan Ketua Pengarah Agensi Bencana Negara (Nadma), Datuk Dr. Aminuddin Hassim.


Aspek keselamatan dan kesihatan mesti didahulukan, operasi semula sekolah perlu patuhi SOP ketat

KUALA LUMPUR, 10 Januari - Aspek keselamatan dan kesihatan harus sentiasa didahulukan dalam membuat sebarang ketetapan menjelang pembukaan sesi persekolahan 2021 dijadualkan bermula 20 Januari ini.

Demikian reaksi beberapa pemegang taruh mengenai perancangan Kementerian Pendidikan (KPM) untuk membuka semula sesi persekolahan dan institusi pendidikan bawah KPM selepas prosedur operasi standard (SOP) baharu diumumkan nanti. Kesatuan Perkhidmatan Perguruan Kebangsaan (NUTP) yang mempunyai keahlian hampir 200,000 guru berharap pengoperasian sekolah nanti perlu mematuhi SOP ketat.

Semalam, Menteri Kanan Pendidikan, Dr Radzi Jidin berkata pihaknya akan memperincikan pembukaan semula sekolah dan institusi bawah KPM sejurus selepas pengumuman khas Perdana Menteri mengenai tindakan lanjut untuk membendung penularan COVID-19 esok.

Beliau juga belum mengesahkan sama ada sekolah tetap dibuka pada 20 Januari ini atau ditangguhkan susulan peningkatan jumlah kes COVID-19.


PM lawat mangsa banjir Temerloh, penduduk puji pengurusan bencana

TEMERLOH, 10 Januari - Penduduk terjejas banjir di Temerloh, Pahang berkesempatan bertemu Perdana Menteri, Tan Sri Muhyiddin Yassin yang menziarahi mereka di Pusat Pemindahan Sementara (PPS) SMK Seberang Temerloh.

Dalam lawatan berkenaan, kehadiran beliau disambut Menteri Besar, Datuk Seri Wan Rosdy Wan Ismail sebelum diberi taklimat pengurusan bencana daerah.

Selain melawat penduduk terjejas, Tan Sri Muhyiddin turut berkesempatan menyantuni warga emas dan menyampaikan sumbangan kit makanan kepada mereka.  Turut hadir, Ketua Pengarah Agensi Bencana Negara (NADMA), Datuk Dr. Aminuddin Hassim.  Penduduk terjejas ditemui menzahirkan ucapan terima kasih atas keprihatinan Perdana Menteri dan memuji pengurusan bencana yang cukup memuaskan.


2 PPS masih beroperasi Banjir Perak

IPOH, 10 Jan - Bilangan Pusat Pemindahan Sementara (PPS) yang beroperasi setakat pukul 8 pagi tadi kekal dua buah.  Ia melibatkan dua daerah iaitu di Hulu dan Hilir Perak dengan jumlah penduduk terjejas seramai 93 orang.  PPS Dewan Majlis Perbandaran Teluk Intan menempatkan 77 orang penduduk daripada 19 buah keluarga.  Manakala seramai 16 individu di Hulu Perak berlindung di Dewan Orang Ramai Kampung Perah.


Banjir di Kelantan bertambah baik, 2,990 penduduk di 35 PPS

PENGKALAN CHEPA, 10 Jan - Situasi banjir di Kelantan bertambah baik apabila penduduk terjejas yang berada di Pusat Pemindahan Sementara (PPS) semakin berkurang.  Menurut aplikasi Info Bencana Jabatan Kebajikan Masyarakat (JKM), hanya 2,990 penduduk daripada 916 keluarga masih berada di 35 pusat pemindahan sementara (PPS).  Di Pasir Mas, seribu 510 penduduk daripada 528 keluarga; di Kuala Krai, tinggal lagi seribu 233 orang membabitkan 331 keluarga di 14 PPS.  Sementara itu di Tanah Merah pula turut menyaksikan pengurangan Jumlah penduduk iaitu 248 individu di lima PPS.  Begitu juga dengan paras air sungai utama yang turut menunjukkan trend menurun.  Hanya satu sungai, iaitu sungai Golok di Rantau Panjang yang masih merekodkan bacaan melebihi paras bahaya; 10.31 meter manakala empat sungai lagi dilaporkan melepasi paras amaran.


Banjir di Terengganu: 10,200 orang di 45 PPS

TERENGGANU, 10 Jan - Di Terengganu, penduduk terjejas di pusat perpindahan sementara adalah seramai 10,200 orang. Menerusi Laporan Sekretariat Pengurusan Bencana Negeri, sehingga 5 pagi ini , 45 PPS masih beroperasi di dua daerah terlibat iaitu Kemaman dan Dungun.  Di Daerah Kemaman jumlah penduduk terjejas terkini 8,626 orang di 19 PPS .

Dungun pula 1,574 penduduk di 26 PPS .


Banjir di Pahang: 26,372 Penduduk masih di 288 PPS

KUANTAN, 10 Jan - Jumlah penduduk terjejas banjir di Pahang sehingga pagi ini ialah 26,372 orang daripada 7,115 keluarga yang ditempatkan di 288 Pusat Pemindahan Sementara .

Menurut Portal Info Bencana Jabatan Kebajikan Masyarakat (JKM), Daerah Temerloh masih merekodkan jumlah penduduk terjejas paling ramai dipindahkan dengan 11,612 orang daripada 3,191 buah keluarga yang kini ditempatkan di 86 buah PPS.  Diikuti Maran dengan 3,714 orang, Lipis (2,446 orang), Pekan (2,426 orang), dan Raub (1,944 orang).  Manakala daerah Jerantut pula melibatkan 1,493 orang, Bera (1,551 orang), Kuantan (973 orang), dan Rompin 200 orang.


Perincian pembukaan sekolah dibuat selepas pengumuman khas PM Isnin ini

KUALA LUMPUR, 10 Jan - Kementerian Pendidikan akan memperincikan isu berkaitan pembukaan semula sekolah dan institusi di bawah KPM, sejurus selepas pengumuman khas Perdana Menteri mengenai Tindakan Lanjut untuk membendung penularan COVID-19, Isnin ini.

Menterinya, Dr Radzi Jidin enggan mengesahkan, sama ada sekolah tetap dibuka pada 20 Januari ini atau ditangguhkan susulan peningkatan jumlah kes COVID-19.

Beliau menegaskan, komitmen kementerian ketika ini, adalah memastikan pelajar dapat kembali semula ke sekolah.

Bagaimanapun, ia bergantung kepada situasi semasa COVID-19.

Dr. Radzi berkata; beliau mendengar dan mengambil kira semua pandangan pelbagai pihak berhubung pembukaan sekolah.

Bagaimanapun, semua pandangan itu perlu diselarikan dengan data dan maklumat yang ada, sebelum sebarang tindakan diambil kerajaan.

Beliau menyatakannya pada Program Back to School di ibu negara.

Seramai 250 pelajar sekolah rendah menerima sumbangan persekolahan daripada Perikatan Nasional Setiawangsa.


Bersatu Pahang tumpu gerak kerja pasca banjir

KUANTAN, 9 Januari- Gerak Kerja Parti Pribumi Bersatu Malaysia (Bersatu) Pahang tertumpu kepada gerak kerja membantu penduduk terjejas dalam tempoh pasca banjir.

Dalam tempoh tersebut, lebih ramai penduduk terjejas perlu diberikan tumpuan terutama bagi golongan warga emas dan Orang Kurang Upaya (OKU) kerana sukar bagi mereka untuk membersihkan kediaman.

Ketua Badan Pimpinan Bersatu Pahang, Datuk Saifuddin Abdullah berkata, bantuan perlu diberikan dalam tempoh banjir, pemindahan ke Pusat Pemindahan Sementara (PPS) dan ketika pasca banjir.  Namun demikian, Bersatu Pahang akan memberi lebih tumpuan kepada gerak kerja dalam tempoh pasca banjir seperti membersihkan kediaman.  Bagaimanapun, di bahagian-bahagian yang terlibat banjir, kebanyakan anggota Bersatu Pahang telah turun padang membantu penduduk terutama di kawasan pedalaman. Namun, bagi tempoh banjir dan pemindahan ke PPS, barisan hadapan yang wajar diberi pujian adalah seperti Jabatan Kebajikan Masyarakat (JKM), Jabatan Bomba dan Penyelamat, Polis Diraja Malaysia, Jabatan Pertahanan Awam Malaysia (JPAM) dan Jabatan Sukarelawan Malaysia (RELA).  Jelasnya selepas melawat rumah terjejas banjir di Kampung Bukit Rangin, Kampung Chendering dan Permatang Badak dalam Parlimen Paya Besar, Kuantan, Pahang.


Banjir: 42,134 penduduk telah dipindahkan

KUALA LUMPUR, 9 Januari- Portal Info Banjir Jabatan Kebajikan Masyarakat (JKM) melaporkan, sebanyak 42,134 penduduk telah dipindahkan.

Jumlah berkenaan merupakan jumlah daripada 11,326 keluarga di lima negeri.

Data tersebut, dilaporkan setakat pukul 7:00 malam hari ini.Kesemua mereka ditempatkan di 377 Pusat Pemindahan Sementara (PPS).


PKPD di tiga lokasi dilanjutkan

KUALA LUMPUR, 9 Januari- Perintah Kawalan Pergerakan Diperketatkan (PKPD) di tiga lokasi dilanjutkan, dari 11 sehingga 24 Januari 2021.Lokasi tersebut ialah Penjara Jelebu dan Kuarters Kakitangan Penjara Jelebu, Negeri Sembilan, Pusat Koreksional Johor Bahru dan Kuarters Kakitangan, Batu 19 Jalan Ulu Choh-Pontian, Johor Bahru dan Dewan Arena Segitiga, Lot 19094, Taman Desa Sejahtera, Mukim Kota Tinggi, Johor.

Menurut Menteri Kanan Pertahanan, Datuk Seri Ismail Sabri Yaakob, pelanjutan PKPD di lokasi berkenaan dilaksanakan atas nasihat dan penilaian risiko oleh Kementerian Kesihatan Malaysia.Tempoh PKPD di ketiga-tiga lokasi berkenaan sepatutnya tamat pada 10 Januari.Di Penjara Jelebu dan Kuarters Kakitangan Penjara Jelebu, Negeri Sembilan, masih terdapat sebanyak 803 baki sampel saringan yang sedang menunggu keputusan. Di Pusat Koreksional Johor Bahru dan Kuarters Kakitangan, Batu 19 Jalan Ulu Choh-Pontian, Johor Bahru pula, sebanyak 516 kes positif COVID-19 telah direkodkan.Sebanyak 164 kes positif COVID-19 juga telah direkodkan di Dewan Arena Segitiga, Lot 19094, Taman Desa Sejahtera, Mukim Kota Tinggi, Johor yang juga menempatkan kesemua tahanan dari Lokap Ibu Pejabat Polis Daerah (IPD) Kota Tinggi.


Hampir 5,000 anggota tentera dikerah bantu operasi banjir

SHAH ALAM, 9 Januari- Kementerian Alam Sekitar dan Air (KASA) mendapati sistem perparitan yang tersumbat menjadi antara punca bencana banjir. Justeru, pihaknya akan mengambil beberapa tindakan segera bagi menangani perkara berkenaan.

Ketua Setiausaha Kementerian Alam Sekitar dan Air (KASA), Datuk Seri Dr Zaini Ujang berkata, penyelenggaraan longkang secara berkala perlu dilakukan bagi memudahkan aliran keluar air.

Sikap tidak bertanggungjawab segelintir penduduk yang bertindak membuang sampah secara sengaja ke dalam sungai memburukkan situasi.Beliau ditemui selepas menyertai program MSU Sungai Damansara National River Trail Project di Shah Alam, Selangor.


Jangan lakukan pembelian panik- DS Ismail Sabri

BERA, 9 Januari- Kerajaan dijangka tidak akan melaksanakan perintah berkurung sepenuhnya seperti Perintah Kawalan Pergerakan (PKP) sebelum ini. Justeru Menteri Kanan Pertahanan, Datuk Seri Ismail Sabri Yaakob, menasihatkan agar rakyat tidak perlu melakukan pembelian barangan secara panik susulan pengumuman khas Perdana Menteri Tan Sri Muhyiddin Yassin isnin ini.

Beliau juga memberi jaminan bahawa barangan keperluan sentiasa mencukupi, sepanjang negara menghadapi tempoh penularan COVID-19.  "Usah panik, kebanyakan maklumat yang tular adalah palsu."

"Tunggu pengumuman dari kerajaan. Kerajaan tidak akan buat keputusan secara drastik, masa akan diberi dalam beberapa hari."

"Lagipun kita belum tahu apa yang bakal diumumkan."

Beliau bercakap kepada media selepas membuat tinjauan banjir di Pusat Pemindahan Sementara (PPS) Sekolah Kebangsaan Kerayong, Bera Pahang.


Siap siaga untuk mendepani situasi bencana, dapatkan bantuan pasukan penyelamat

KANGAR, 9 Jan - Melihat situasi cuaca tidak menentu yang mengundang risiko berlakunya bencana seperti banjir dan tanah runtuh, masyarakat perlu bersiap siaga untuk mendepani detik kecemasan.

Keadaan lembab di samping struktur tanah yang tidak kuat berisiko mengakibatkan kejadian tanah runtuh yang boleh mengundang kemalangan.

Raja Muda Perlis, Tuanku Syed Faizuddin Putra Jamalullail bertitah, sekiranya berlaku tanah runtuh, segeralah menyelamatkan diri mengikut laluan kecemasan yang telah dikenalpasti.

Jika tidak mempunyai ilmu, kemahiran dan pengalaman yang mencukupi, elakkan untuk menyelamatkan sesiapa yang terperangkap, tetapi dapatkan bantuan pasukan penyelamat.

Demikian titah nasihat baginda ketika menyertai pendakian ke Puncak Gunung Medan di Utan Aji, Kangar sempena program MAIPs Peduli.

Meskipun namanya Gunung Medan, ianya hanyalah sebuah bukit batu kapur setinggi kira-kira 100 meter terletak 6 kilometer di selatan bandar Kangar.


Tahap kesedaran orang awam meningkat, kebersihan pantai Port Dickson terjamin

PORT DICKSON, 9 Jan - Tahap kesedaran dan keprihatinan orang ramai menjaga kebersihan khususnya mereka yang berkunjung ke pantai Port Dickson dilihat semakin meningkat.   Menurut Yang Dipertua Majlis Perbandaran Port Dickson (MPPD), Zamri Mohd Esa, pihaknya memuji sikap bertanggungjawab orang ramai yang memberi kerjasama baik dengan menjaga kebajikan menguruskan sisa sampah masing – masing.

Pihaknya komited memberi perkhidmatan terbaik kepada pengunjung dan memastikan pantai Port Dickson dalam keadaan bersih untuk dikunjungi.

Beliau yang ditemui di Port Dickson berkata, pihaknya turut melakukan pemantauan ketat terhadap pematuhan Prosedur Operasi Standard SOP di lokasi tumpuan itu.


Daerah Kemaman, Dungun dan Hulu Terengganu, penduduk terjejas berkurangan

TERENGGANU, 9 Jan - Terengganu turut menunjukkan sedikit penurunan penduduk terjejas di tiga daerah.

Ketua Sekretariat Jawatankuasa Pengurusan Bencana Negeri,Leftenan Kolonel Pertahanan Awam Che Adam A Rahman berkata, sehingga 12 tengahari tadi 10,377 penduduk direkodkan.  Jumlah itu berkurangan berbanding 11,699 pagi tadi.  Daerah Kemaman menunjukkan sedikit penurunan iaitu 7,972 berbanding 9,314 pagi tadi.

Diikuti Dungun 2,317 orang, manakala Hulu Terengganu kekal 88 penduduk berada di dua PPS.


Hanya 3 PPS beroperasi, catat trend menurun

IPOH, 9 Jan - Ini pula di Perak.

Jumlah penduduk terjejas menunjukkan trend penurunan dengan hanya tiga Pusat Pemindahan Sementara (PPS) masih beroperasi di negeri itu.  Kesemua PPS yang dibuka buat masa ini menempatkan 133 orang penduduk dari tiga buah daerah.

PPS Dewan Majlis Perbandaran Teluk Intan di Hilir Perak menempatkan penduduk tertinggi dengan 108 orang dari 28 buah keluarga.  Dua lagi PPS yang dibuka adalah di Dewan Orang Ramai Kampung Perah, Hulu Perak dengan 16 individu, manakala di Dewan Orang Ramai Kampung Tanjung Aur, Perak Tengah beroperasi dengan sembilan penduduk terjejas.


Pelaksanaan Pilihan Raya Umum dalam pandemik COVID-19

PUTRAJAYA, 9 Januari - Pengerusi Suruhanjaya Pilihan Raya Malaysia (SPR), Datuk Abdul Ghani Salleh memaklumkan melalui satu kenyataan media bahawa kesesuaian Pilihan Raya Umum (PRU) semasa pandemik COVID-19 akan dinilai Jawatankuasa Pengurusan Pandemik yang terdiri daripada Majlis Keselamatan Negara (MKN), Kementerian Kesihatan Malaysia (KKM), Agensi Pengurusan Bencana Negara (NADMA), Polis DiRaja Malaysia (PDRM) dan agensi lain berkaitan.

Jawatankuasa ini akan membuat penilaian risiko dan mengemukakan syor kepada kerajaan sama ada sesuai atau sebaliknya untuk mengadakan PRU.


COVID-19: 2,643 kes baharu, 16 kematian

PUTRAJAYA, 8 Januari - 2,708 kes sembuh direkodkan hari ini menjadikan jumlah kumulatif kes sembuh 105,431 kes.

Kes sembuh mengatasi kes baharu dengan 2,643 kes menjadikan jumlah kumulatif kes positif 131,108 kes.

Selangor mencatat kes baharu tertinggi dengan 1,086 kes diikuti Sabah 401 kes.

Kes kematian pula mencatat rekod tertinggi dengan 16 kes menjadikan jumlah kematian 537.

Sementara itu, enam kluster baharu COVID-19 dikenal pasti menjadikan keseluruhan 576 kluster dikesan di seluruh negara setakat ini.

Ketua Pengarah Kesihatan, Tan Sri Dr Noor Hisham Abdullah memaklumkan kluster baharu yang dikenalpasti hari ini ialah Kluster Jalan Klinik, Kluster Tapak Bina Hevea, Kluster Bukit Belimbing, Kluster Kauran, Kluster Kapital dan Kluster Setapak Indah dengan 338 kes positif.

132 kes positif COVID-19 dikesan bagi Kluster Jalan Klinik melibatkan daerah Klang, Selangor melalui saringan bersasar di sebuah kilang.

Sehingga hari ini, 448 individu telah disaring bagi kluster tersebut.

Kluster Tapak Bina Hevea pula mencatatkan 30 kes positif melibatkan daerah Petaling, Selangor yang dikesan melalui saringan bersasar di sebuah tapak binaan.

Manakala Kluster Bukit Belimbing mencatatkan 33 kes positif melibatkan daerah Petaling dan Klang, Selangor melalui saringan bersasar di sebuah syarikat.

Selain itu, Kluster Kauran melibatkan daerah Keningau, Sabah merekodkan 55 kes positif melalui saringan individu bergejala.

Kluster Kapital merekodkan 72 kes positif melibatkan daerah Lembah Pantai, Kuala Lumpur hasil saringan individu bergejala.

Dan Kluster Tapak Indah dengan 16 kes positif melibatkan daerah Titiwangsa, Kuala Lumpur hasil saringan kendiri.

Setakat hari ini, sebanyak 319 kluster telah tamat menjadikan kluster aktif sebanyak 257.


PM buat pengumuman khas Isnin ini

KUALA LUMPUR, 8 Januari - Perdana Menteri, Tan Sri Muhyiddin Yassin akan membuat pengumuman khas mengenai tindakan lanjut yang akan dilaksana kerajaan bagi menangani situasi semasa jangkitan COVID-19 Isnin ini.

Menteri Kanan Keselamatan, Datuk Seri Ismail Sabri Yaakob berkata kerajaan memandang serius dan sentiasa memantau trend peningkatan jangkitan yang terus mencatat empat angka.

Beliau bercakap dalam sidang media perkembangan Perintah Kawalan Pergerakan Pemulihan di Ibu Negara.


Banci 2020 Fasa Kedua sasar 24.2 juta penduduk

PUTRAJAYA, 8 Januari - Jabatan Perangkaan Malaysia menyasarkan 24.2 juta penduduk akan selesai dibanci pada tarikh akhir Banci 2020 fasa kedua.

Jumlah itu merupakan baki daripada anggaran 32.7 juta penduduk Malaysia yang masih belum dibanci melalui kaedah dalam talian atau e-Census yang tamat 20 Disember lalu.

Ketua Perangkawan Malaysia merangkap Pesuruhjaya Banci 2020, Datuk Seri Dr Mohd Uzir Mahidin berkata, seramai 8.5 juta penduduk telah dibanci melalui kaedah e-Census merangkumi 26.1% penduduk Malaysia.

Banci 2020 fasa kedua akan dilaksanakan secara temu ramah bersemuka mulai 20 Januari ini sehingga 6 Februari.

Dalam pada itu, bagi negeri-negeri yang terlibat banjir, kaedah banci akan dijalankan mengikut keperluan dan kesesuaian situasi semasa.

Datuk Seri Dr Mohd Uzir berkata demikian dalam Sidang Media Banci 2020: Fasa Kedua di Putrajaya.

Banci Fasa kedua akan melibatkan 43,000 pegawai banci yang akan dilantik di seluruh negara.

Orang ramai diminta memberi kerjasama kepada pegawai banci untuk memastikan tiada siapa yang ketinggalan demi masa depan dan kemakmuran negara.


Penduduk enggan berpindah ke PPS boleh dikenakan tindakan undang-undang

KOTA BHARU, 8 Januari - Penduduk terjejas banjir yang ingkar arahan pihak berkuasa supaya berpindah ke Pusat Pmindahan Sementara (PPS) bakal berdepan tindakan undang-undang.  Amaran dikeluarkan Ketua Polis Kelantan, Datuk Shafien Mamat kerana masih terdapat penduduk terjejas banjir yang enggan memberi kerjasama.

Penduduk yang degil boleh dikenakan tindakan mengikut beberapa peruntukan undang-undang antaranya kerana ingkar dan menghalang tugas penjawat awam.

Datuk Shafien melakukan tinjauan banjir di Tambatan D’Raja, Kota Bharu.

Beliau turut memaklumkan 39 kompaun dikeluarkan kepada penduduk Kelantan semalam kerana tidak mematuhi prosedur operasi standard (SOP) dalam membendung penularan COVID-19.

Antaranya tidak memakai pelitup separuh muka dan tidak mengamalkan penjarakan fizikal selain berkumpul di kawasan tumpuan banjir seperti di Lembah Sireh.


Malaysia kekal pendirian pemberian dua kali dos vaksin COVID-19 dalam tempoh 21 hari

PUTRAJAYA, 8 Januari - Malaysia mengekalkan pendirian pemberian dua kali dos vaksin COVID-19 kepada kumpulan sasar dalam tempoh 21 hari.

Menteri Sains, Teknologi dan Inovasi, Khairy Jamaluddin menjelaskan, pendirian kerajaan berdasarkan kenyataan Pfizer-BioNTech yang memberi amaran bahawa tiada data bagi menyokong keselamatan dan keberkesanan vaksin COVID-19 sekiranya pemberian dos kedua dilengahkan melebihi tiga minggu.

Khairy Jamaluddin yang juga Pengerusi Bersama Jawatankuasa Khas Jaminan Akses Bekalan Vaksin COVID-19 (JKJAV) berkata, kerajaan tidak mahu kumpulan sasar terpaksa menunggu dalam tempoh terlalu lama.

Beliau berkata demikian selepas Majlis Pelancaran Malaysia Grand Challenge di Putrajaya.

Pada 5 Januari, Pfizer-BioNTech memberi amaran mengenai ketiadaan data mengenai keselamatan dan keberkesanan jika pemberian dos kedua vaksin dilewatkan lebih daripada 21 hari.


376 permohonan Skim Bencana Kerja PERKESO diterima sepanjang tahun 2020

ALOR SETAR, 8 Januari - PERKESO menerima 376 permohonan di bawah Skim Bencana Kerja Perkeso sepanjang tahun 2020.

Daripada jumlah itu, 129 pemohon telah menerima bayaran faedah Hilang Upaya Sementara berjumlah RM216,898.

Manakala 42 kes ditolak dan 205 kes masih dalam siasatan.

Timbalan Menteri Sumber Manusia, Awang Hashim berkata, kes yang diterima sebagai bencana kerja adalah bagi mereka yang disahkan dijangkiti COVID-19 di tempat kerja sahaja.

Kesemua pencarum terbabit dibayar 90% daripada gaji mereka mengikut jumlah hari mereka dirawat di hospital.

Beliau bercakap kepada pemberita selepas merasmikan Persidangan Tri-Tahunan Kongres Kesatuan Sekerja Malaysia Negeri Kedah di Alor Setar.


Liputan ekslusif RTM bersama Unit Udara JBPM dalam tinjauan banjir serta pengagihan bantuan makanan

PAHANG, 8 Jan - Liputan ekslusif RTM bersama Unit Udara Jabatan Bomba dan Penyelamat Malaysia (JBPM) dalam tinjauan banjir serta pengagihan bantuan makanan melalui udara kepada mangsa banjir yang terjejas.

Tinjauan hari ini tertumpu di dua daerah iaitu Temerloh dan Rompin.

Empat Pusat Pemindahan Sementara (PSS) akan menerima bantuan agihan makanan daripada Jabatan Kebajikan Masyarkat (JKM).

Antaranya Sk Batu Sawah, Jkk Pulau Pasir Mandi, Kampung Pulau Raya dan Sk Sanggang Seberang.

Seramai 50 anggota pelbagai agensi terlibat dalam perkhidmatan menerima dan menghantar bekalan makanan serta keperluan asas kepada mangsa banjir di Temerloh, Pahang.

Sementara itu, bilik gerakan operasi menerima 5 tan bekalan makanan dan keperluan asas daripada JKM Negeri Pahang.

Ini merupakan penerimaan bekalan makanan dan keperluan asas berskala besar ekoran laluan darat terputus sejak semalam.


Banjir Perak catat trend menurun

PERAK, 8 Jan - Setakat pukul 10 pagi tadi, jumlah penduduk terjejas di tiga daerah mencatatkan trend penurunan apabila satu PPS di Dewan Serbaguna Chikus di Hilir Perak ditutup sepenuhnya pukul 9 pagi tadi.

Sekretariat Jawatankuasa Pengurusan Bencana Negeri dalam satu kenyataan memaklumkan, ketika ini jumlah penduduk di tiga PPS berkenaan adalah seramai 246 mangsa membabitkan 70 keluarga. PPS Dewan MPTI Teluk Intan mencatatkan jumlah penduduk terkesan paling ramai dengan 221 individu melibatkan 62 keluarga, diikuti PPS Dewan Orang Ramai Kampung Perah 16 orang daripada lima keluarga, dan PPS Dewan Orang Ramai Kampung Tanjung Aur, Bota Kiri dengan sembilan orang daripada tiga keluarga.


Bukan penduduk terjejas sahaja dipindahkan, kucing juga antara mangsa banjir

KUALA KRAI, 8 Jan - Anggota Jabatan Bomba dan Penyelamat turut mengambil inisiatif menyelamatkan haiwan ketika beberapa negeri berdepan banjir.

Menariknya di Kuala Krai Kelantan semalam, operasi pemindahan penduduk terjejas turut menyelamatkan kucing peliharaan.

Menurut Ketua Balai Bomba dan Penyelamat (BBP) Kuala Krai, Penolong Penguasa Bomba Muhammad Rizwan Ar-Rafee Parsimin, pihaknya menerima panggilan kecemasan mengenai penduduk yang terperangkap di Kg Kenor, Batu Balai.

Anggotanya bersama BBP Sg Durian bergegas ke lokasi untuk memindahkan dua keluarga terdiri daripada lima wanita dewasa, satu bayi perempuan dan 31 ekor kucing peliharaan milik penduduk berkenaan. Kesemuanya dipindahkan ke Pusat Pemindahan Sementara SMK Kuala Krai.


YADIM hulurkan bantuan kepada penduduk terjejas banjir

MARAN, 8 Jan - 268 penduduk terjejas banjir di daerah Maran, kini berada dalam fasa pasca banjir.  Prihatin terhadap situasi itu; Yayasan Dakwah Islamiah Malaysia (YADIM) diketuai Menteri di Jabatan Perdana Menteri (Hal Ehwal Agama), Datuk Seri Dr Zulkifli Mohamad Al-Bakri tampil menghulurkan bantuan kepada penduduk terjejas banjir di Taman Sri Chedong, Maran, Pahang .

Sumbangan bernilai RM29,000 disampaikan kepada penduduk terjejas banjir yang mengalami kerugian besar akibat banjir.  Antara sumbangan yang disalurkan kepada penduduk terjejas banjir adalah, kit makanan, wang tunai, kit banjir dan kit ibadah.

Selain itu, 14 sukarelawan YADIM turut bergotong-royong bersama penduduk membersihkan rumah yang dilanda banjir.  Beliau menyatakannya selepas program YADIM PRIHATIN: Misi Bantuan Bencana Banjir Sukarelawan YADIM di daerah Maran.  Turut hadir, Timbalan Menteri Perumahan dan Kerajaan Tempatan yang juga Ahli Parlimen Maran, Datuk Seri Dr Ismail Abd Muttalib.


1,422 Penduduk di 16 PPS, Banjir di Johor

JOHOR, 8 Jan -  Di Johor, Jumlah penduduk terjejas banjir di lima daerah berkurang kepada kepada seribu 422 orang . Exco Kesihatan dan Alam Sekitar, R. Vidyananthan berkata, ia membabitkan 363 buah keluarga ditempatkan di 16 PPS yang masih beroperasi.

Jumlah penduduk terjejas di Kota Tinggi 223, Kluang 688 dan Mersing 366 penduduk.  Diikuti Segamat 89 dan Johor Bahru 72 penduduk terjejas.


YDP Agong ingatkan penduduk terjejas banjir di PPS menjaga kebersihan untuk elak penyakit

TEMERLOH, 7 Januari - Yang di-Pertuan Agong Al-Sultan Abdullah Ri’ayatuddin Al-Mustafa Billah Shah mengingatkan penduduk terjejas banjir yang ditempatkan di Pusat Pemindahan Sementara (PPS) supaya menjaga kebersihan bagi mengelak penyakit.

Al Sultan Abdullah bertitah demikian ketika menyantuni penduduk terjejas banjir yang ditempatkan di PPS Sekolah Kebangsaan Clifford dan Sekolah Jenis Kebangsaan Cina Chung Hwa di Kuala Lipis.


Kes positif harian tertinggi, melepasi angka 3,000

PUTRAJAYA, 7 Januari - Genap seminggu memasuki tahun 2021, Malaysia mencatatkan kes harian COVID-19 tertinggi baharu iaitu sebanyak 3,027 kes menjadikan jumlah kumulatif kes positif sebanyak 128,465 kes.

Johor mencatat kes harian tertinggi iaitu 1,103 kes diikuti Selangor 706 kes.

Kes sembuh pula, 2,145 menjadikan jumlah kumulatif kes pulih 102,723.

Lapan kematian turut dilaporkan menjadikan jumlahnya 521.


393 ditahan ingkar PKP, 49 PATI dan dua tekong ditahan dalam Op Benteng

KUALA LUMPUR, 7 Januari - 393 individu ditahan atas kesalahan ingkar arahan Perintah Kawalan Pergerakan (PKP) semalam.

Menurut Menteri Kanan Pertahanan, Datuk Seri Ismail Sabri Yaakob, aktiviti pusat hiburan merekod kesalahan tertinggi iaitu 195 kes diikuti tidak memakai pelitup separuh muka 89 kes dan gagal menyediakan peralatan merekod butiran pelanggan 70 kes.

36 kes lagi merupakan kesalahan gagal mematuhi arahan penjarakan fizikal dan lain-lain sebanyak tiga kes.

Daripada jumlah keseluruhan itu, 372 telah dikompaun manakala 21 lagi direman.

Dalam Operasi Benteng pula, 49 Pendatang Asing Tanpa Izin (PATI) dan dua tekong ditahan serta tujuh kenderaan darat dirampas.


Sembilan kluster baharu libatkan Johor, Lembah Klang dan Sarawak

PUTRAJAYA, 7 Januari - Sembilan kluster baharu dikenal pasti hari ini melibatkan negeri Johor, Lembah Klang dan Sarawak dengan 288 kes positif.

Ketua Pengarah Kesihatan, Tan Sri Dr. Noor Hisham memaklumkan Kluster Senai Murni melibatkan daerah Kulai di Johor hasil saringan bersasar di tempat kerja.

Manakala Kluster Tapak Bina Hartamas, Kluster Damai Pelangi, Kluster Tapak Bina Jalan Ipoh, Kluster Rungkup, Kluster Desa Setapak, Kluster Jalan Jaya dan Kluster Ziarah Putra melibatkan daerah Lembah Klang.

Masing-masing kluster dikesan hasil saringan bersasar tapak binaan, saringan tahanan dan saringan individu bergejala.

Kluster Keranji Tabuan pula melibatkan daerah Kuching, Sarawak hasil saringan individu bergejala.

Setakat hari ini, 570 kluster telah dilaporkan termasuk sembilan kluster baharu yang dilaporkan.

Tujuh kluster tamat hari ini menjadikan jumlah kluster tamat adalah sebanyak 316 kluster manakala jumlah kluster aktif yang dipantau adalah sebanyak 254 kluster.


Jumlah anggota bomba mencukupi laksana operasi di negeri terjejas banjir

KOTA TINGGI, 7 Januari - Seramai 12,500 pegawai dan anggota Jabatan Bomba dan Penyelamat Malaysia (JBPM) di seluruh negara bersedia berdepan bencana banjir.  Dan sekiranya keadaan banjir bertambah kritikal, catuan cuti pegawai dan anggota akan dilaksanakan dengan hanya 10% hingga 20% cuti diluluskan secara bergilir.  Bagaimanapun, Ketua Pengarah JBPM, Datuk Sri Mohamad Hamdan Wahid percaya keanggotaan pada masa ini mencukupi dengan bantuan agensi-agensi lain.  Manakala, 280 aset darat, 450 aset marin dan lima helikopter dihantar melaksanakan operasi banjir di negeri terjejas.  Aset dari negeri yang tidak terjejas akan dihantar ke negeri terjejas banjir sekiranya diperlukan.  Beliau berkata demikian kepada pemberita selepas melawat Balai Bomba dan Penyelamat Kota Tinggi di Johor.  Dalam perkembangan lain, tiada pusat kuarantin atau hospital kuarantin COVID-19 yang terjejas akibat banjir.  JBPM bersama Agensi Pengurusan Bencana Negara (NADMA) telah mengambil langkah berjaga-jaga bagi mengelak lokasi-lokasi terlibat terjejas.


Bendung kes harian empat angka, kerajaan pertimbang laksana PKP bersasar

PUTRAJAYA, 7 Januari - Kerajaan sedang menilai strategi baharu bagi menangani peningkatan kes baharu COVID-19 susulan kes harian berada dalam lingkungan empat angka sejak 31 Disember lalu.

Ketua Pengarah Kesihatan, Tan Sri Dr Noor Hisham Abdullah berkata, antaranya mengadakan sekatan pergerakan atau 'circuit breaker' serta Perintah Kawalan Pergerakan (PKP) secara bersasar bagi mengawal penularan kes COVID-19 di negara ini. Menyifatkan Kementerian Kesihatan berdepan cabaran getir ketika ini, beliau memaklumkan terdapat lima kluster dikesan membabitkan aktiviti merentas negeri.

Sehubungan itu, strategi baharu itu akan melibatkan peningkatan kawalan sempadan dan pendekatan secara bersasar mengikut negeri dan daerah serta melindungi kumpulan rentan dan negeri yang dikategorikan sebagai hijau seperti Sarawak dan Perlis.

Tan Sri Dr Noor Hisham juga berkata, peningkatan kes dijangka terus berlaku sehingga dua minggu lagi selepas sambutan Tahun Baharu Cina.

Justeru, pihaknya sudah mengadakan perbincangan dengan Majlis Keselamatan Negara (MKN) bagi mengkaji semula strategi yang dilaksanakan sejak 14 Oktober lalu.


Kebersihan kawasan PPS perlu ditahap terbaik hindari penyakit kencing tikus

ANGKASAPURI, 7 Januari - Penjagaan kebersihan di kalangan penduduk terjejas banjir amat penting bagi mengelakkan penyakit Leptospirosis atau kencing tikus.

Kebersihan kawasan Pusat Pemindahan Sementara (PPS) khususnya harus berada di tahap terbaik bagi mengelakkan penyakit berjangkit sepanjang situasi banjir.

Penjagaan kebersihan diri dan persekitaran adalah penting kerana kawasan yang kotor boleh menarik kedatangan tikus seterusnya menjadi punca penyakit berjangkit ini.

Dr. Anis Salwa Kamarudin, Pakar Perubatan Kesihatan Awam dan Ketua Penolong Pengarah Kanan, Bahagian Kawalan Penyakit Kementerian Kesihatan Malaysia (KKM) berkata demikian dalam temubual secara maya dalam Selamat Pagi Malaysia di Angkasapuri.

Selain daripada itu, kebersihan kawasan tempat penyimpanan bantuan makanan dan tandas turut harus dipantau.

Mereka yang mengalami gejala penyakit tersebut perlu segera mendapatkan rawatan di fasiliti kesihatan berhampiran bagi mengelakkan risiko kematian.


Banjir di Pantai Timur semakin serius


TERKINI: BERSATU adakan mesyuarat Majlis Pimpinan Tertinggi

KUALA LUMPUR, 6 Januari - Perdana Menteri Malaysia, Tan Sri Muhyiddin Yassin dilihat tiba di Ibu Pejabat Parti Pribumi Bersatu Malaysia (BERSATU).

Beliau tiba pada pukul 8.25 malam bagi mempengerusikan mesyuarat Majlis Pimpinan Tertinggi (MPT) parti berkenaan.

Mesyuarat tersebut bagi meneruskan perbincangan mengenai isu politik semasa.

Petang tadi, Pertubuhan Kebangsaan Melayu Bersatu (UMNO) mengadakan mesyuarat Biro Politik di ibu negara.

Mesyuarat itu menyaksikan kehadiran semua Pengerusi Badan Perhubungan UMNO negeri sebelum bermulanya Mesyuarat Majlis Kerja Tertinggi (MKT) UMNO di Menara Dato Onn, di Ibu Pejabat UMNO.


Banjir: YDP Agong zahir gusar akan keselamatan rakyat

KUANTAN, 6 Januari- Raja Permaisuri Agong, Tunku Azizah Aminah Maimunah Iskandariah berkenan menyediakan juadah tengah hari hasil air tangan baginda, khas untuk penduduk di Pusat Pemindahan Sementara (PPS) Dewan Orang Ramai Sri Damai Kuantan.Dalam perkembangan lain, Yang di-Pertuan Agong, Al-Sultan Abdullah Ri'ayatuddin Al-Mustafa Billah Shah pula menitahkan semua Pusat Kawalan Operasi Bencana (PKOB) bertindak lebih proaktif bagi memberi bantuan segera kepada penduduk terjejas banjir terutama dari kawasan pedalaman.Ini kerana baginda gusar akan keselamatan mereka lebih-lebih lagi ketika terperangkap dalam banjir dan lambat menerima bantuan.

"Saya harap pihak yang mana mempunyai aset helikopter harus berperanan lebih aktif dapat pergi membuat tinjauan, dan bertindak di waktu kecemasan."

Selain itu, pihak penguatkuasa yang menjaga keselamatan penduduk juga perlu bertanggungjawab di atas amanah yang digalas.

Seri Paduka bertitah demikian ketika menziarah penduduk terjejas banjir di Pusat Pemindahan Sementara Wisma Belia, Kuantan. Terdapat 180 penduduk daripada 43 keluarga berpindah ke PPS tersebut.


TERKINI: UMNO sedang adakan mesyuarat Biro Politik, mesyuarat MKT pula malam ini

KUALA LUMPUR, 6 Januari- Pertubuhan Kebangsaan Melayu Bersatu (UMNO) mengadakan mesyuarat Biro Politik petang ini dengan kehadiran semua Pengerusi Badan Perhubungan UMNO negeri sebelum bermulanya Mesyuarat Majlis Kerja Tertinggi (MKT) UMNO pada jam 8.00 malam ini di Menara Dato Onn, Ibu Pejabat UMNO.

Mesyuarat malam ini dijangka memutuskan mengenai pendirian parti itu dalam kerajaan Perikatan Nasional (PN), termasuk kerjasama dengan Parti Pribumi Bersatu Malaysia (BERSATU).

UMNO juga dijangka menyatakan pendiriannya sama ada Ahli Parlimen parti itu yang berada dalam kerajaan ketika ini perlu meletak jawatan menteri dan timbalan menteri, yang sekali gus boleh menjurus kepada kemungkinan kerajaan PN yang diterajui Perdana Menteri, Tan Sri Muhyiddin Yassin hilang sokongan.


JAKOA bantu penduduk orang asli terjejas banjir

KLUANG, 6 Januari- Jabatan Kemajuan Orang Asli ( JAKOA) Johor mengagihkan bantuan bakul makanan kepada 829 penduduk orang asli yang terjejas dan terputus hubungan jalan darat akibat banjir. Mereka terdiri daripada penduduk 16 buah kampung orang asli di tiga daerah iaitu Kluang, Mersing dan Segamat.

Pengarah JAKOA negeri, Faisal Long memaklumkan agihan makanan hanya dapat dilakukan dengan menggunakan jalan sungai kerana jalan darat sudah ditenggelami air dan jambatan pula telah roboh.  Agihan bantuan merangkumi bekalan harian, susu dan lampin pakai buang kerana terdapat kira-kira 100 kanak-kanak dan bayi yang kehabisan keperluan berkenaan.  JAKOA turut dibantu beberapa agensi termasuk Pejabat Daerah Kluang, Jabatan Kebajikan Masyarakat (JKM), Polis Diraja Malaysia (PDRM) dan Jabatan Pertahanan Awam Malaysia (JPAM). Setakat pukul 12.00 tengah hari tadi, kira-kira 20 ketua isi rumah penduduk orang asli telah dibenarkan pulang ke kediaman masing-masing.


Banjir: TUDM hantar lebih 1 tan bekalan makanan

KUANTAN, 6 Januari - Tentera Udara Diraja Malaysia (TUDM) sudah mengatur gerak aset dan anggotanya untuk menghantar lebih satu tan bekalan makanan dan barangan keperluan asas ke kawasan terjejas banjir menerusi Op Murni di Pahang.TUDM turut melaksanakan penerbangan ihsan bagi membawa warga emas dan bayi ke tempat selamat dari kawasan banjir.

Kenyataan Bahagian Perhubungan Awam TUDM menyebut pasukan itu mengatur gerak helikopter EC-725 AP dari Pangkalan Udara Kuantan untuk menghantar bekalan makanan ke kawasan terputus hubungan laluan darat di daerah Lipis dan Temerloh. Helikopter digerakkan bermula Isnin lalu membuat penghantaran bekalan makanan seberat 1,250 kilogram daripada Jabatan Kebajikan Masyarakat (JKM) ke beberapa kawasan antaranya SK Budu, SK Lubuk Terua dan SMK Agama Kuala Lipis.Semalam, sepuluh penerbangan dilakukan bagi menghantar satu tan bekalan daripada JKM ke Kem Batu 3, SK Lubuk Terua, SK Lanchang, Institut Kemahiran Belia Negara Lanchang, SK Desa Bakti, SK Rantau Panjang, SK Penjom dan SMK Seberang Temerloh.TUDM juga melakukan tiga penerbangan ihsan bagi membolehkan penduduk terjejas banjir mendapatkan rawatan kesihatan di Hospital Sultan Haji Ahmad Shah, Temerloh.


Banjir: Pihak berkuasa sentiasa melakukan rondaan

KUANTAN, 6 Januari- Penduduk yang berada di Pusat Pemindahan Sementara (PPS) tidak perlu bimbang akan keselamatan rumah mereka kerana polis bersama-sama anggota Jabatan Sukarelawan Malaysia dan Jabatan Pertahanan Awam Malaysia sentiasa melakukan rondaan di kawasan perumahan terjejas banjir.Mereka juga diminta tidak pulang ke kediaman dalam tempoh banjir bagi mengelakkan lebih banyak kemalangan jiwa berlaku.

"Tak perlu khuatir dengan harta benda yang mereka tinggalkan sementara waktu di rumah semasa banjir di kawasan rumah mereka."

"Pihak polis memang menjaga dengan membuat rondaan menggunakan motobot dan mengawal kawasan sekeliling."

Penduduk juga diminta memberi kerjasama sepenuhnya kepada pihak berkuasa jika diarahkan berpindah dan tidak bermain air banjir bagi mengelak berlaku perkara tidak diingini. Badan Pertubuhan Bukan Kerajaan dan orang perseorangan yang ingin menyalurkan bantuan pula diminta terus ke Pusat Kawalan Operasi Bencana untuk memudahkan penyelarasan.


Kempen kesedaran pengguna dipergiat

BANDAR MELAKA, 6 Januari- Kementerian Perdagangan Dalam Negeri dan Hal Ehwal Pengguna (KPDNHEP) Melaka melaksanakan Kempen Kesedaran kepada pengguna dari semasa ke semasa.

Pengarahnya, Norena Jaafar berkata, pihaknya kini sedang dalam proses membuat pelekat kesedaran untuk diedarkan kepada seluruh rakyat negeri ini mengenai hak mereka sebagai pengguna. Dalam pada itu, lebih kurang 900 kes aduan berhubung penipuan pembelian dalam talian berjaya diselesaikan pihaknya pada tahun lalu.Beliau ditemui pemberita selepas Program Pengguna Cakna-Pemangkin Gaya Hidup Lestari yang dirasmikan Exco Perpaduan, Perhubungan Masyarakat, Tenaga Kerja dan Hal Ehwal Pengguna Negeri, Datuk Ismail Othman di Bandar Melaka.


SAR mangsa hilang diteruskan, belum temui sebarang kesan

KUALA KRAI, 6 Jan - Di Kelantan, Operasi mencari dan menyelamat mangsa hilang di Kg Lata, Chenulang Kuala Krai, ditangguhkan pukul 5 petang berikutan hujan lebat.

Komander Operasi, Penolong Penguasa Bomba Muhammad Rizwan Arrafee Parsimin berkata, pasukan penyelamat bersama unit K9 menyambung pencarian di kawasan disyaki lokasi terakhir mangsa.

Bagaimanapun, tiada sebarang kesan ditemui.  Keadaan air sungai deras menyukarkan unit berkenaan untuk menghantar anjing ke seberang sungai.  Operasi pencarian diteruskan ke beberapa kawasan sejauh 5 kilometer sepanjang sungai. Jumaat lalu, Mohd Faqif Mat Using, 27 tahun dilaporkan hilang di kawasan air terjun Kg Lata Golok, Chenulang.  Difahamkan, motosikal, selipar dan pakaian milik mangsa dijumpai sekitar lokasi dia dilaporkan hilang.


3 PPS di Kemaman masih beroperasi, Dungun pulih sepenuhnya

TERENGGANU, 6 Jan - Di Terengganu, hanya pusat pemindahan sementara di daerah Kemaman masih beroperasi dengan jumlah penduduk terjejas 188 orang

Ketua Sekretariat Jawatankuasa Pengurusan Bencana Negeri, Leftenan Kolonel Pertahanan Awam Che Adam A Rahman menyatakan - 49 keluarga kekal berada di 3 PPS. Ia melibatkan PPS Surau Kg Ban Ho, PPS Sekolah Kebangsaan (SK) Lembah Jabor dan PPS SK Bukit Mentok.  Sementara itu banjir di Dungun pulih sepenuhnya.


3,714 Penduduk terjejas banjir di Johor

JOHOR, 6 Jan - Di Johor; penduduk terjejas banjir berkurang kepada 3,714 orang. Ia membabitkan 933 keluarga di 33 pusat pemindahan sementara. Enam daerah terjejas, iaitu Segamat, Batu Pahat, Johor Bahru, Kota Tinggi, Kluang dan Mersing.  Kota Tinggi dengan 2,260 penduduk terjejas di 17 PPS, diikuti Kluang, 919 penduduk terjejas di 6 PPS. Mersing dengan 305, Segamat, 90, Johor Bahru, 72 penduduk terjejas Manakala di Batu Pahat, seramai 71 penduduk dipindahkan .